title: Deċiżjoni tal-Parlament Ewropew tal-5 ta’ Mejju 2010 dwar il-kwittanza għall-implimentazzjoni tal-baġit tal-Aġenzija Ewropea għall-Ambjent għas-sena finanzjarja 2008

text:
               25.9.2010

               MT

               Il-Ġurnal Uffiċjali tal-Unjoni Ewropea

               L 252/151

         DEĊIŻJONI TAL-PARLAMENT EWROPEW
   tal-5 ta’ Mejju 2010
   dwar il-kwittanza għall-implimentazzjoni tal-baġit tal-Aġenzija Ewropea għall-Ambjent għas-sena finanzjarja 2008
   (2010/522/UE)
   IL-PARLAMENT EWROPEW,
   wara li kkunsidra l-kontijiet annwali definittivi tal-Aġenzija Ewropea għall-Ambjent għas-sena finanzjarja 2008,
   wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ambjentali Ewropea għas-sena finanzjarja 2008, flimkien mat-tweġibiet tal-Aġenżija (1),
   wara li kkunsidra r-rakkomandazzjoni tal-Kunsill tas-16 ta’ Frar 2010 (5827/2010 – C7-0061/2010),
   wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
   wara li kkunsidra ir-Regolament (KE) Nru 401/2009 tal-Parlament Ewropew u tal-Kunsill tat-23 ta’ April 2009 dwar l-Aġenzija Ewropea għall-Ambjent u n-Netwerk Ewropew ta’ Informazzjoni u Osservazzjoni tal-Ambjent (3), u b’mod partikolari l-Artikolu 13 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (4), u b’mod partikolari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0092/2010),

               1.

               Jagħti l-kwittanza lid-Direttur Eżekuttiv tal-Aġenzija Ewropea għall-Ambjent fir-rigward tal-implimentazzjoni tal-baġit tal-Aġenzija għas-sena finanzjarja 2008;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deċiżjoni u r-riżoluzzjoni li tifforma parti integrali minnha lid-Direttur Eżekuttiv ta ‘l-Aġenzija Ewropea għall-Ambjent, il-Kunsill, lill-Kummissjoni u lill-Qorti tal-Awdituri, u biex jiżgura li l-pubblikazzjoni tagħhom f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 304, 15.12.2009, p. 60.

      (2)  ĠU L 248, 16.9.2002, p. 1.

      (3)  ĠU L 126, 21.5.2009, p. 13.

      (4)  ĠU L 357, 31.12.2002, p. 72.
    ---documentbreak---

               25.9.2010

               MT

               Il-Ġurnal Uffiċjali tal-Unjoni Ewropea

               L 252/152

         RIŻOLUZZJONI TAL-PARLAMENT EWROPEW
   tal-5 ta’ Mejju 2010
   b’osservazzjonijiet li jagħmlu parti integrali tad-Deċiżjoni tagħha dwar il-kwittanza għall-implimentazzjoni tal-baġit tal-Aġenzija Ewropea għall-Ambjent għas-sena finanzjarja 2008
   IL-PARLAMENT EWROPEW,
   wara li kkunsidra l-kontijiet annwali definittivi tal-Aġenzija Ambjentali Ewropea għas-sena finanzjarja 2008,
   wara li kkunsidra r-rapport tal- Qorti tal-Awdituri dwar il-kontijiet annwali tal-Aġenzija Ambjentali Ewropea għas-sena finanzjarja 2008, flimkien mat-tweġibiet tal-Aġenżija (1),
   wara li kkunsidra r-rakkomandazzjoni tal-Kunsill tas-16 ta’ Frar 2010 (5827/2010 – C7-0061/2010),
   wara li kkunsidra l-Artikolu 276 tat-Trattat KE u l-Artikolu 319 tat-Trattat FUE,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
   wara li kkunsidra ir-Regolament (KE) Nru 401/2009 tal-Parlament Ewropew u tal-Kunsill tat-23 ta' April 2009 dwar l-Aġenzija Ewropea għall-Ambjent u n-Netwerk Ewropew ta' Informazzjoni u Osservazzjoni tal-Ambjent (3), u b’mod partikolari l-Artikolu 13 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (4), u b’mod partikolari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0092/2010),

               A.

               billi l-Qorti tal-Awdituri indikat li kisbet assigurazzjoni raġonevoli li l-kontijiet annwali għas-sena finanzjarja 2008 huma affidabbli, u li t-tranżazzjonijiet li fuqhom huma bbażati huma legali u regolari,

               B.

               billi fit-23 ta’ April 2009, il-Parlament ta kwittanza lid-Direttur Eżekuttiv tal-Aġenzija Ewropea għall-Ambjent fir-rigward tal-implimentazzjoni tal-baġit tal-Aġenzija għas-sena finanzjarja 2007 (5), u billi fir-riżoluzzjoni tiegħu li takkumpanja d-deċiżjoni ta’ kwittanza, fost affarijiet oħra, il-Parlament innota partikolarment nuqqasijiet fil-ġestjoni tal-ftehim ta’ għotjiet ma’ ċentri tematiċi Ewropej, u talab lill-Aġenzija tirrispetta bis-sħiħ ir-regoli tal-għoti tal-kuntratti,

               1.

               Jinnota li d-dħul operattiv tal-Aġenzija għas-sena 2008 jammonta għal EUR 37 100 000, inkluż is-sussidju Komunitarju ta’ EUR 31 700 000; jirrimarka li din iċ-ċifra hija aktar minn EUR 2 000 000 inqas miċ-ċifra korrispondenti fil-baġit ġenerali 2007; jinsab sodisfatt bl-implimentazzjoni ġenerali tal-approprjazzjonijiet għall-impenji u tal-approprjazzjonijiet għall-ħlasijiet;

               2.

               Jenfasizza r-rwol li twettaq l-Aġenzija bħala riżultat tal-evalwazzjoni li tagħmel tal-implimentazzjoni tal-leġiżlazzjoni ambjentali tal-UE kemm fi ħdan l-Unjoni kif ukoll fil-pajjiżi ġirien;

      Prestazzjoni

               3.

               Jieħu nota tas-sejbiet ewlenin pożittivi ħafna inklużi fl-evalwazzjoni esterna tal-aġenziji deċentralizzati UE kkummissjonat mill-Kummissjoni fl-2009; b’mod partikolari, jifraħ lill-Aġenzija talli bniet attività żviluppata tajjeb ibbażata fuq sistema ta’ ġestjoni, ta’ programm pluriennali ta’ xogħol, skeda ta’ punteġġ ekwlibrata bl-indikaturi, u sistema integrata ta’ kontroll ta’ ġestjoni, li kollha jikkontribwixxu għal ġestjoni effiċjenti tal-Aġenzija;

               4.

               Jinnota li valutazzjoni esterna indipendenti oħra tal-istrateġija ta’ ħames snin tal-Aġenzija 2004-2008 żvela wkoll l-effettività tagħha biex tilħaq l-għanijiet tagħha u li tissodisfa l-benefiċjarji tagħha;

               5.

               Jitlob lill-Aġenzija tkompli tipprovdi b’mod regolari (jiġifieri, kull ħames snin) valutazzjoni esterna indipendenti fuq il-bażi tar-regolament bażiku tagħha u l-programmi ta’ ħidma adottati mill-Bord ta’ Amministrazzjoni; jistieden, għaldaqstant, lill-Aġenzija żżomm lill-Awtorità ta’ kwittanza infurmata dwar l-iżviluppi tal-valutazzjoni esterna li jmiss għall-perjodu 2009-2013;

               6.

               Jistieden lill-Aġenzija biex tistabbilixxi, fit-tabella tagħha li trid tiġi annessa mar-rapport li jmiss tal-Qorti tal-Awdituri, paragun tal-operazzjonijiet imwettqa matul is-sena li għaliha trid tingħata kwittanza u fis-sena finanzjarja ta ‘qabel, sabiex tippermetti lill-awtorità ta’ kwittanza tivvaluta r-rendiment tagħha minn sena għall-oħra b’mod aktar effettiv;

               7.

               Jieħu nota tal-kumment tal-Qorti tal-Awdituri dwar il-ftehimiet ta’ għotja għaddejjin mill-Aġenzija, li ssejjaħ għal kjarifika aktar tal-ħin li għalih jintalbu li jħallsu l-imsieħba; jirrimarka li, sabiex jittaffa r-riskju ta’ ħlasijiet mhux ġustifikati, għandhom jingħataw istruzzjonijiet ċari lill-benefiċjarji għall-kalkolu tar-rata u għandha tiġi stabbilita rabta ċara bejn l-ispejjeż imposti u l-ispejjeż stimati fil-pjanijiet ta’ implimentazzjoni;

      Kuntratt tal-kiri

               8.

               Jinnota l-osservazzjoni tal- Qorti tal-Awdituri li kellha titnieda proċedura għall-għoti tal-offerti għall-kuntratt għall-allestiment mill-ġdid tal-bini mikri mill-Aġenzija minflok ma jitħallsu l-ispejjeż ta’ ditta magħżula mill-proprjetarji tal-bini;

      Verifika Interna

               9.

               Jirrikonoxxi li l-Aġenzija implimentat disa’ rakkomandazzjonijiet minn 27 rakkomandati mis-Servizz ta’ Verifika Interna (IAS) sa mill-2006; jinnota li, mis-17 li għadhom mhux implimentati, ħamsa huma kkunsidrati “ferm importanti” u jaffettwaw il-ġestjoni ta’ għotjiet (fir-rigward tal-istabbiliment taċ-ċirkuwiti finanzjarji, tal-promozzjoni tal-kontrolli fuq il-post/verifiki ta ‘għotjiet, u l-monitoraġġ u s-segwitu tal-implimentazzjoni tal-għotja) u l-implimentazzjoni tal-istandards ta’ kontroll intern (fir-rigward tad-determinazzjoni ta’ funzjonijiet sensittivi u titjib tas-sistema ta’ kontabilità);

               10.

               Jirreferi, għal osservazzjonijiet oħra, ta’ natura orizzontali, li jakkumpanjaw id-Deċiżjoni ta’ kwittanza, għar-Riżoluzzjoni tiegħu tal-5 ta’ Mejju 2010 (6) dwar il-prestazzjoni, il-ġestjoni finanzjarja u l-kontroll tal-aġenziji.

      (1)  ĠU C 304, 15.12.2009, p. 60.

      (2)  ĠU L 248, 16.9.2002, p. 1.

      (3)  ĠU L 126, 21.5.2009, p. 13.

      (4)  ĠU L 357, 31.12.2002, p. 72.

      (5)  ĠU L 255, 26.9.2009, p. 180.

      (6)  Testi adottati, P7_TA(2010)0139 (Ara paġna 241 ta’ dan il-Ġurnal Uffiċjali).


title: 2011/834/UE: Deċiżjoni tal-Kummissjoni tat- 13 ta’ Diċembru 2011 li ttemm il-proċediment kontra s-sussidju li jikkonċerna l-importazzjonijiet ta’ ċertu polietilene tereftalat li joriġina mill-Oman u mill-Arabja Sawdija

text:
               14.12.2011

               MT

               Il-Ġurnal Uffiċjali tal-Unjoni Ewropea

               L 330/43

         DEĊIŻJONI TAL-KUMMISSJONI
   tat-13 ta’ Diċembru 2011
   li ttemm il-proċediment kontra s-sussidju li jikkonċerna l-importazzjonijiet ta’ ċertu polietilene tereftalat li joriġina mill-Oman u mill-Arabja Sawdija
   (2011/834/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 597/2009 tal-11 ta’ Ġunju 2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea (1) (“ir-Regolament bażiku”) u b’mod partikolari l-Artikolu 14 tiegħu,
   Wara li kkonsultat il-Kumitat Konsultattiv,
   Billi:
   A.   PROĊEDURA

               (1)

               Fit-3 ta’ Jannar 2011, il-Kummissjoni Ewropea (il-Kummissjoni) rċeviet ilment dwar is-sussidjar allegat ta’ ċertu polietilene tereftalat (“PET”) li joriġina mill-Oman u mill-Arabja Sawdija (il-“pajjiżi kkonċernati”), li kkawża ħsara lill-Industrija tal-Unjoni.

               (2)

               L-ilment tressaq mill-Kumitat tal-Manifatturi tal-Polietilene Tereftalat (PET) fl-Ewropa (CPME) (“l-ilmentatur”) f’isem il-produtturi li jirrappreżentaw proporzjon kbir, f’dan il-każ ta’ aktar minn 50 % tal-produzzjoni totali tal-Unjoni ta’ ċertu PET skont l-Artikolu 10 tar-Regolament bażiku.

               (3)

               L-ilment kien fih evidenza prima facie tal-eżistenza ta’ sussidji u ta’ ħsara materjali li rriżultat minnhom, li tqieset biżżejjed biex tkun iġġustifikata t-tnedija ta’ proċediment kontra s-sussidji.

               (4)

               Qabel it-tnedija tal-proċediment u skont l-Artikolu 10(7) tar-Regolament bażiku, il-Kummissjoni għarrfet lill-gvernijiet tal-Oman u tal-Arabja Sawdija li kienet irċeviet ilment dokumentat kif suppost li jallega li importazzjonijiet ta’ PET sussidjati li joriġinaw mill-Oman u mill-Arabja Sawdija kienu qed jikkawżaw ħsara materjali lill-Industrija tal-Unjoni. Il-gvernijiet tal-Oman u tal-Arabja Sawdija ġew mistiedna separatament għal konsultazzjonijiet bl-għan li tiġi ċċarata s-sitwazzjoni rigward il-kontenut tal-ilment u li wieħed jasal għal soluzzjoni miftiehma b’mod reċiproku. Matul il-konsultazzjonijiet ma setgħet tintlaħaq l-ebda soluzzjoni miftiehma b’mod reċiproku.

               (5)

               Il-Kummissjoni, wara konsultazzjoni mal-Kumitat Konsultattiv, permezz ta’ avviż ippubblikat f’Il-Ġurnal Uffiċjali tal-Unjoni Ewropea
                   (2) bdiet proċediment kontra s-sussidju fis-16 ta’ Frar 2011 dwar l-importazzjonijiet fl-Unjoni Ewropea ta’ ċertu PET li joriġina mill-Oman u mill-Arabja Sawdija.

               (6)

               Fl-istess jum, il-Kummissjoni tat bidu għal proċediment antidumping li jikkonċerna l-importazzjoni fl-Unjoni ta’ ċertu PET li joriġina mill-pajjiżi kkonċernati (3).

               (7)

               Il-Kummissjoni bagħtet kwestjonarji lill-industrija tal-Unjoni, lill-esportaturi/produtturi fil-pajjiżi kkonċernati, lill-importaturi, lill kull assoċjazzjoni magħrufa li hija kkonċernata u lill-awtoritajiet tal-pajjiżi kkonċernati. Il-partijiet interessati ngħataw l-opportunità li jistqarru fehmiethom bil-miktub u li jitolbu smigħ fil-limitu taż-żmien stabbilit fin-notifika tal-inizjazzjoni.

               (8)

               Il-partijiet interessati kollha li talbu dan u li wrew li kien hemm raġunijiet partikolari għalfejn għandhom jinstemgħu, ngħataw seduta ta’ smigħ.

         B.   IRTIRAR TAL-ILMENT U TMIEM IL-PROĊEDIMENT

               (9)

               B’ittra tat-12 ta’ Ottubru 2011 lill-Kummissjoni, is-CPME formalment irtira l-ilment.

               (10)

               Skont l-Artikolu 14(1) tar-Regolament bażiku, il-proċediment jista’ jintemm meta jiġi rtirat l-ilment, sakemm tali tmiem ma jkunx fl-interess tal-Unjoni.

               (11)

               F’dan ir-rigward għandu jiġi nnutat li l-Kummissjoni ma identifikatx xi raġuni biex tindika li t-tmiem mhux se jkun fl-interess tal-Unjoni, lanqas ma tqajmet xi raġuni mill-partijiet interessati. Għaldaqstant, il-Kummissjoni kkunsidrat li l-proċediment preżenti għandu jintemm. Il-partijiet interessati ġew infurmati b’dan u ngħataw l-opportunità li jikkummentaw.

               (12)

               Xi wħud mill-partijiet interessati esprimew appoġġ għal tmiem il-proċediment. Partijiet interessati oħran, għalkemm appoġġjaw it-tmiem tal-proċediment, talbu żvelar tas-sejbiet tal-investigazzjoni.

               (13)

               Għandha tinġibed l-attenzjoni f’dan ir-rigward li l-Kummissjoni ma waslitx għal konklużjoni dwar is-sejbiet tagħha u li għalhekk mhijiex f’pożizzjoni li tiżvela dejta miġbura qabel l-irtirar tal-ilment.

               (14)

               Fid-dawl ta’ dan li ntqal hawn fuq, qed jiġi konkluż li ma hemm l-ebda raġuni soda kontra t-tmiem ta’ dan il-proċediment.

               (15)

               Għaldaqstant, il-Kummissjoni tikkonkludi li l-proċediment kontra s-sussidju dwar l-importazzjonijiet fl-Unjoni ta’ ċerti polietilene tereftalat (PET) li joriġina mill-Oman u mill-Arabja Sawdija għandu jintemm.

         ADOTTAT DIN ID-DEĊIŻJONI:
   Artikolu 1
   Il-proċediment kontra s-sussidju li jikkonċerna l-importazzjonijiet tal-polietilene tereftalat li għandu numru ta’ viskożità ta’ 78 ml/g jew aktar, skont l-Istandard ISO 1628-5, li joriġina mill-Oman u mill-Arabja Sawdija, li attwalment jaqa’ fil-kodiċi tan-NM 3907 60 20, qiegħed b’dan jintemm.
   Artikolu 2
   Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, it-13 ta’ Diċembru 2011.

            Għall-Kummissjoni

            Il-President

         José Manuel BARROSO

      (1)  ĠU L 188, 18.7.2009, p. 93.

      (2)  ĠU C 49, 16.2.2011, p. 21.

      (3)  ĠU C 49, 16.2.2011, p. 16.


title: Deċiżjoni tal-Kunsill (PESK) 2017/300 tas-17 ta' Frar 2017 li testendi l-mandat tar-Rappreżentant Speċjali tal-Unjoni Ewropea għall-Qarn tal-Afrika

text:
               21.2.2017

               MT

               Il-Ġurnal Uffiċjali tal-Unjoni Ewropea

               L 43/219

         DEĊIŻJONI TAL-KUNSILL (PESK) 2017/300
   tas-17 ta' Frar 2017
   li testendi l-mandat tar-Rappreżentant Speċjali tal-Unjoni Ewropea għall-Qarn tal-Afrika
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 33 u l-Artikolu 31(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-8 ta' Diċembru 2011, il-Kunsill adotta d-Deċiżjoni 2011/819/PESK (1) biex ħatar lis-Sur Alexander RONDOS bħala r-Rappreżentant Speċjali tal-Unjoni Ewropea (RSUE) għall-Qarn tal-Afrika. Il-mandat tar-RSUE għandu jiskadi fit-28 ta' Frar 2017.

               (2)

               Jenħtieġ li l-mandat tar-RSUE jiġi estiż għal perijodu ulterjuri ta' 16-il xahar.

               (3)

               Ir-RSUE ser jimplimenta l-mandat fil-kuntest ta' sitwazzjoni li tista' tiddeterjora u li tista' timpedixxi l-kisba tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   1.   Il-mandat tas-Sur Alexander RONDOS bħala r-RSUE għall-Qarn tal-Afrika huwa estiż sat-30 ta' Ġunju 2018. Il-Kunsill jista' jiddeċiedi li l-mandat tar-RSUE jintemm qabel, abbażi ta' valutazzjoni mill-Kumitat Politiku u ta' Sigurtà (KPS) u proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ).
   2.   Għall-finijiet tal-mandat tar-RSUE, il-Qarn tal-Afrika huwa ddefinit li jikkonsisti mir-Repubblika ta' Djibouti, l-Istat tal-Eritrea, ir-Repubblika Demokratika Federali tal-Etjopja, ir-Repubblika tal-Kenja, ir-Repubblika Federali tas-Somalja, ir-Repubblika tas-Sudan, ir-Repubblika tas-Sudan t'Isfel u r-Repubblika tal-Uganda. Fir-rigward ta' kwistjonijiet b'implikazzjonijiet reġjonali aktar estensivi, ir-RSUE għandu jfittex kuntatti ma' pajjiżi u entitajiet reġjonali lil hinn mill-Qarn tal-Afrika, kif adatt.
   Artikolu 2
   Objettivi ta' politika
   1.   Il-mandat tar-RSUE għandu jkun ibbażat fuq l-objettivi ta' politika tal-Unjoni relattivament għall-Qarn tal-Afrika, kif stabbiliti fil-Qafas Strateġiku tagħha adottat fl-14 ta' Novembru 2011, il-Pjan ta' Azzjoni Reġjonali għall-Qarn tal-Afrika 2015-2020, adottat fis-26 ta' Ottubru 2015, u f'konklużjonijiet rilevanti tal-Kunsill, jiġifieri li tikkontribwixxi b'mod attiv għall-isforzi reġjonali u internazzjonali għall-kisba ta' koeżistenza paċifika u paċi, sigurtà u żvilupp dejjiema fi ħdan u bejn il-pajjiżi fir-reġjun. Ir-RSUE għandu jikkontribwixxi wkoll biex isaħħaħ il-kwalità, l-intensità, l-impatt u l-viżibbiltà tal-impenn tal-Unjoni f'diversi aspetti fil-Qarn tal-Afrika.
   2.   L-objettivi ta' politika li għalihom għandu jikkontribwixxi r-RSUE għandhom jinkludu, fost oħrajn:

               (a)

               il-kontinwazzjoni tal-istabbilizzazzjoni tal-Qarn tal-Afrika, b'konsiderazzjoni tad-dinamika reġjonali usa';

               (b)

               ir-riżoluzzjoni ta' konflitti, speċifikament dawk fis-Somalja, is-Sudan t'Isfel u s-Sudan, u l-prevenzjoni u t-twissija bikrija ta' konflitti potenzjali bejn il-pajjiżi fir-reġjun jew fl-intern tagħhom;

               (c)

               appoġġ għall-kooperazzjoni reġjonali politika, ekonomika u ta' sigurtà.

               (d)

               ġestjoni mtejba ta' flussi migratorji mħallta mill-Qarn tal-Afrika u fl-intern tiegħu, filwaqt li jiġu indirizzati l-kawżi fundamentali ta' tali flussi.

         Artikolu 3
   Mandat
   1.   Sabiex jinkisbu l-objettivi ta' politika tal-Unjoni relattivament għall-Qarn tal-Afrika, il-mandat tar-RSUE għandu jkun li:

               (a)

               abbażi tal-Qafas Strateġiku u l-Pjan ta' Azzjoni Reġjonali tagħha, ikollu kuntatti mal-partijiet ikkonċernati rilevanti kollha fir-reġjun, il-gvernijiet, l-awtoritajiet reġjonali, l-organizzazzjonijiet internazzjonali u reġjonali, is-soċjetà ċivili u d-dijaspori, bil-ħsieb li jiġu promossi l-objettivi tal-Unjoni, u jikkontribwixxi għal fehim aħjar tar-rwol tal-Unjoni fir-reġjun;

               (b)

               ikollu kuntatti ma' atturi ewlenin barra mir-reġjun b'influwenza fil-Qarn tal-Afrika, fl-interessi li jindirizza kwistjonijiet ta' stabbiltà reġjonali usa', inkluż fir-rigward tal-Baħar l-Aħmar, tal-Punent tal-Oċean Indjan u tal-iffinanzjar tal-Missjoni tal-Unjoni Afrikana fis-Somalja (AMISOM). Dawk il-kuntatti għandhom jinkludu impenn bilaterali mal-Istati Uniti tal-Amerika, il-pajjiżi tal-Golf, l-Eġittu, it-Turkija u ċ-Ċina, kuntatti reġjonali mal-Kunsill ta' Kooperazzjoni tal-Golf (GCC), u interazzjoni ma' atturi rilevanti oħra hekk kif dawn jitfaċċaw;

               (c)

               jirrappreżenta lill-Unjoni f'fora internazzjonali rilevanti, kif adatt, u jiżgura l-viżibbiltà għall-appoġġ tal-Unjoni fil-ġestjoni ta' kriżijiet, kif ukoll fir-riżoluzzjoni u l-prevenzjoni tal-konflitti;

               (d)

               iħeġġeġ u jappoġġa l-kooperazzjoni politika u tas-sigurtà u l-integrazzjoni ekonomika effettivi fir-reġjun permezz tas-sħubija tal-Unjoni mal-Unjoni Afrikana (UA) u l-organizzazzjonijiet reġjonali, b'mod partikolari l-Awtorità Intergovernattiva għall-Iżvilupp (IGAD);

               (e)

               isegwi l-iżviluppi politiċi fir-reġjun u jikkontribwixxi għall-iżvilupp tal-politika tal-Unjoni lejn ir-reġjun, inkluż fir-rigward tal-Eritrea, l-Etjopja, is-Somalja, is-Sudan, is-Sudan t'Isfel u l-Eritrea, it-tilwima dwar il-fruntiera Djibouti-Eritrea, it-tilwima dwar il-fruntiera bejn l-Etjopja u l-Eritrea, l-implimentazzjoni tal-Ftehim ta' Alġeri, l-inizjattiva dwar il-Baċin tan-Nil, u tħassib ieħor f'dak ir-reġjun li għandu impatt fuq is-sigurtà, l-istabbiltà u l-prosperità tiegħu;

               (f)

               fir-rigward tas-Somalja, u billi jaħdem f'koordinazzjoni mill-qrib mal-Kap tad-Delegazzjoni tal-Unjoni għas-Somalja u s-sħab reġjonali u internazzjonali rilevanti, inklużi r-Rappreżentant Speċjali tas-Segretarju Ġenerali tan-Nazzjonijiet Uniti (NU) għas-Somalja, l-UA u l-IGAD, ikompli jikkontribwixxi b'mod attiv għal azzjonijiet u inizjattivi li jwasslu għal stabbilizzazzjoni ulterjuri għas-Somalja, jappoġġa ftehim ta' sħubija ġdid li jibni fuq il-kisbiet tal-Patt dwar il-Ftehim il-Ġdid tal-2013 u l-finalizzazzjoni tal-proċess tal-formazzjoni ta' stat federali, u jiffaċilita transizzjoni politika wara l-konklużjoni tal-proċess elettorali. Barra minn hekk, ir-RSUE għandu jkompli jappoġġa l-iżvilupp tas-settur tas-sigurtà fis-Somalja, inkluż permezz tal-missjonijiet tal-PSDK tal-Unjoni skjerati fir-reġjun, u jaħdem għal tisħiħ fil-koordinazzjoni ta' donaturi internazzjonali biex jappoġġaw is-settur tas-sigurtà fis-Somalja, f'konsultazzjoni mill-qrib ma' Stati Membri;

               (g)

               fir-rigward tas-Sudan, u billi jaħdem f'koordinazzjoni mill-qrib mal-Kapijiet tad-Delegazzjoni tal-Unjoni f'Khartoum u għall-UA f'Addis Ababa, jikkontribwixxi għall-koerenza u l-effettività tal-politika tal-Unjoni lejn is-Sudan u jappoġġa soluzzjonijiet politiċi għall-konflitti li għaddejjin bħalissa f'Darfur, il-Kordofan tan-Nofsinhar u l-Blue Nile, u rikonċiljazzjoni nazzjonali permezz ta' proċess politiku olistiku. F'dan ir-rigward, ir-RSUE għandu jikkontribwixxi għal approċċ internazzjonali koerenti mal-UA u b'mod partikolari l-Grupp ta' Implimentazzjoni ta' Livell Għoli tal-UA għas-Sudan u s-Sudan t'Isfel (AUHIP), in-NU u partijiet ikkonċernati reġjonali u internazzjonali ewlenin oħra, filwaqt li jżomm f'moħħu wkoll il-ħtieġa ta' appoġġ għall-koeżistenza paċifika tas-Sudan u s-Sudan t'Isfel, b'mod partikolari permezz tal-implimentazzjoni tal-Ftehimiet ta' Addis u r-riżoluzzjoni tal-kwistjonijiet pendenti wara l-Ftehim Komprensiv ta' Paċi;

               (h)

               fir-rigward tas-Sudan t'Isfel, bl-iskop ta' żvilupp taħt il-Ftehim dwar ir-Riżoluzzjoni tal-Konflitt fis-Sudan t-Isfel (ARCISS), ikompli jimpenja ruħu f'livell reġjonali, b'mod partikolari man-NU, l-UA, l-IGAD, il-ġirien tas-Sudan t'Isfel u sħab internazzjonali ewlenin oħra, biex tiġi żgurata l-implimentazzjoni tal-ftehim u l-prevenzjoni ta' konflitti ulterjuri. F'dan ir-rigward ir-RSUE għandu jaħdem f'kooperazzjoni mill-qrib mal-Kapijiet tad-Delegazzjonijiet tal-Unjoni f'Juba u għall-UA f'Addis Ababa;

               (i)

               jeżamina l-isfidi transfruntieri b'mod partikolari dwar il-migrazzjoni u, fuq talba, jipparteċipa fi djalogi dwar il-migrazzjoni ma' partijiet interessati rilevanti u jikkontribwixxi b'mod aktar ġenerali lejn il-politika tal-Unjoni dwar il-migrazzjoni u r-refuġjati fir-rigward tar-reġjun, f'konformità mal-prijoritajiet politiċi tal-Unjoni, sabiex tiżdied il-kooperazzjoni, inkluż dwar ir-ritorn u r-riammissjoni;

               (j)

               isegwi mill-qrib sfidi transfruntieri oħra li jolqtu l-Qarn tal-Afrika, b'enfasi fuq ir-radikalizzazzjoni u t-terroriżmu, iżda jħares ukoll lejn is-sigurtà u l-piraterija marittima, il-kriminalità organizzata, il-kuntrabandu u t-traffikar ta' armi, ta' prodotti mill-annimali selvaġġi, ta' drogi u kuntrabandu ieħor, u kwalunkwe konsegwenza politika u ta' sigurtà tal-kriżijiet umanitarji;

               (k)

               jippromovi l-aċċess umanitarju madwar ir-reġjun;

               (l)

               jikkontribwixxi għall-implimentazzjoni tad-Deċiżjoni tal-Kunsill 2011/168/PESK (2) u l-politika tal-Unjoni dwar id-drittijiet tal-bniedem, f'kooperazzjoni mar-RSUE għad-Drittijiet tal-Bniedem, inklużi l-Linji Gwida tal-UE dwar id-drittijiet tal-bniedem, b'mod partikolari l-Linji Gwida tal-UE dwar it-tfal u l-konflitt armat, kif ukoll il-Linji Gwida tal-UE dwar il-vjolenza kontra n-nisa u l-bniet u l-ġlieda kontra l-forom kollha ta' diskriminazzjoni kontrihom, u l-politika tal-Unjoni dwar ir-Riżoluzzjoni 1325 (2000) tal-Kunsill tas-Sigurtà tan-NU, inkluż permezz ta' monitoraġġ u rappurtar dwar l-iżviluppi kif ukoll l-ifformular ta' rakkomandazzjonijiet f'dan ir-rigward.

         2.   Għall-fini tat-twettiq tal-mandat, ir-RSUE għandu, fost oħrajn:

               (a)

               jagħti pariri u jirrapporta dwar id-definizzjoni tal-pożizzjonijiet tal-Unjoni fil-fora internazzjonali, kif adatt, sabiex jippromovi b'mod proattiv l-approċċ ta' politika komprensiv tal-Unjoni lejn il-Qarn tal-Afrika;

               (b)

               iżomm viżjoni globali tal-attivitajiet kollha tal-Unjoni.

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat, taħt l-awtorità tar-RGħ.
   2.   Il- KPS għandu jżomm kollegament privileġġat mar-RSUE u għandu jkun il-punt primarju ta' kuntatt tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f'koordinazzjoni mill-qrib mas-Servizz Ewropew għall-Azzjoni Esterna (SEAE) u d-dipartimenti rilevanti tiegħu, kif ukoll mad-delegazzjonijiet rilevanti tal-Unjoni fir-reġjun u mal-Kummissjoni.
   4.   Ir-RSUE għandu jkun primarjament ibbażat fir-reġjun waqt li jiżgura preżenza regolari fil-kwartieri ġenerali tas-SEAE.
   Artikolu 5
   Finanzjament
   1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE għall-perijodu mill-1 ta' Marzu 2017 sat-30 ta' Ġunju 2018 għandu jkun ta' EUR 3 400 000.
   2.   In-nefqa għandha tiġi amministrata konformement mal-proċeduri u r-regoli applikabbli għall-baġit ġenerali tal-Unjoni.
   3.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli lejn il-Kummissjoni għal kull nefqa.
   Artikolu 6
   Formazzjoni u kompożizzjoni tat-tim
   1.   Fil-limiti tal-mandat tar-RSUE u l-mezzi finanzjarji korrispondenti li jsiru disponibbli, ir-RSUE għandu jkun responsabbli mill-formazzjoni tat-tim tiegħu. It-tim għandu jinkludi l-għarfien espert dwar kwistjonijiet speċifiċi ta' politika u ta' sigurtà kif meħtieġ mill-mandat. Ir-RSUE għandu jżomm lill-Kunsill u lill-Kummissjoni informati fil-pront u regolarment dwar il-kompożizzjoni tat-tim tiegħu.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu s-sekondar ta' persunal biex jaħdem mar-RSUE. Is-salarju ta' tali persunal sekondat għandu jkun kopert mill-Istat Membru li jissekonda jew mill-istituzzjoni tal-Unjoni li tissekonda jew mis-SEAE, rispettivament. L-esperti sekondati mill-Istati Membri lill-istituzzjonijiet tal-Unjoni jew lis-SEAE jistgħu wkoll jiġu assenjati biex jaħdmu mar-RSUE. Il-persunal kuntrattat internazzjonali għandu jkollu ċ-ċittadinanza ta' Stat Membru.
   3.   Il-persunal sekondat kollu għandu jibqa' taħt l-awtorità amministrattiva tal-Istat Membru li jissekonda, tal-istituzzjoni tal-Unjoni li tissekonda jew tas-SEAE, rispettivament, u għandu jwettaq dmirijietu u jaġixxi fl-interess tal-mandat tar-RSUE.
   4.   Il-persunal tar-RSUE għandu jiġi kkollokat fid-dipartimenti rilevanti tas-SEAE jew tad-delegazzjonijiet tal-Unjoni sabiex jikkontribwixxi għall-koerenza u l-konsistenza tal-attivitajiet rispettivi tagħhom.
   Artikolu 7
   Privileġġi u immunitajiet tar-RSUE u tal-persunal tar-RSUE
   Il-privileġġi, l-immunitajiet u garanziji oħra meħtieġa għat-twettiq u l-funzjonament regolari tal-missjoni tar-RSUE u għall-membri tal-persunal tar-RSUE għandhom jiġu miftehmin mal-pajjiżi ospitanti, kif adatt. L-Istati Membri u s-SEAE għandhom jagħtu l-appoġġ kollu meħtieġ għal dan il-għan.
   Artikolu 8
   Sigurtà tal-informazzjoni klassifikata tal-UE
   Ir-RSUE u l-membri tat-tim tar-RSUE għandhom jirrispettaw il-prinċipji u l-istandards minimi ta' sigurtà stabbiliti bid-Deċiżjoni tal-Kunsill 2013/488/UE (3).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni, is-SEAE u s-Segretarjat Ġenerali tal-Kunsill għandhom jiżguraw li jingħata aċċess lir-RSUE għal kwalunkwe informazzjoni rilevanti.
   2.   Id-delegazzjonijiet tal-Unjoni fir-reġjun u/jew l-Istati Membri, kif adatt, għandhom jipprovdu appoġġ loġistiku fir-reġjun.
   Artikolu 10
   Sigurtà
   F'konformità mal-politika tal-Unjoni dwar is-sigurtà ta' persunal skjerat barra l-Unjoni f'kapaċità operattiva taħt it-Titlu V tat-Trattat, ir-RSUE għandu jieħu l-miżuri raġonevolment prattikabbli kollha, f'konformità mal-mandat tar-RSUE u s-sitwazzjoni tas-sigurtà fiż-żona ta' responsabbiltà, għas-sigurtà tal-persunal kollu taħt l-awtorità diretta tar-RSUE, b'mod partikolari billi:

               (a)

               jistabbilixxi pjan ta' sigurtà speċifiku bbażat fuq gwida mis-SEAE, li jinkludi miżuri speċifiċi ta' sigurtà fiżiċi, organizzattivi u proċedurali, li jirregola l-ġestjoni taċ-ċaqliq sikur tal-persunal lejn u ġewwa ż-żona ta' responsabbiltà, kif ukoll il-ġestjoni ta' inċidenti ta' sigurtà, u li jipprevedi pjan ta' kontinġenza u evakwazzjoni;

               (b)

               jiżgura li l-persunal kollu skjerat barra mill-Unjoni jkun kopert b'assigurazzjoni ta' riskju għoli, kif ikunu jeħtieġu l-kundizzjonijiet fiż-żona ta' responsabbiltà;

               (c)

               jiżgura li l-membri kollha tat-tim tar-RSUE li jkunu ser jiġu skjerati barra l-Unjoni, inkluż persunal kuntrattat lokalment, ikunu rċevew taħriġ adatt ta' sigurtà qabel, jew kif, jaslu fiż-żona ta' responsabbiltà, abbażi tal-klassifikazzjonijiet tar-riskju assenjati li dik iż-żona mis-SEAE;

               (d)

               jiżgura li jiġu implimentati r-rakkomandazzjonijiet miftiehma kollha magħmula wara valutazzjonijiet regolari tas-sigurtà, u jipprovdi lill-Kunsill, lir-RGħ, u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapport ta' progress u r-rapport dwar l-implimentazzjoni tal-mandat.

         Artikolu 11
   Rapporti
   1.   Ir-RSUE għandu jipprovdi regolarment rapporti orali u bil-miktub lir-RGħ u lill-KPS. Ir-RSUE għandu wkoll jirrapporta skont il-ħtieġa lill-gruppi ta' ħidma tal-Kunsill. Ir-rapporti regolari għandhom jiġu ċċirkolati permezz tan-netwerk COREU. Ir-RSUE jista' jipprovdi rapporti lill-Kunsill tal-Affarijiet Barranin. F'konformità mal-Artikolu 36 tat-Trattat, ir-RSUE jista' jkun involut fl-għoti ta' informazzjoni lill-Parlament Ewropew.
   2.   Ir-RSUE għandu jirrapporta dwar l-aħjar mod sabiex jinkisbu l-inizjattivi tal-Unjoni, bħall-kontribut tal-Unjoni għar-riformi, u inklużi l-aspetti politiċi tal-proġetti ta' żvilupp rilevanti tal-Unjoni, f'koordinazzjoni mad-delegazzjonijiet tal-Unjoni fir-reġjun.
   Artikolu 12
   Koordinazzjoni
   1.   Ir-RSUE għandu jikkontribwixxi għall-unità, il-konsistenza u l-effikaċja tal-azzjonijiet tal-Unjoni u għandu jgħin biex jiġi żgurat li l-istrumenti kollha tal-Unjoni u l-azzjonijiet kollha tal-Istati Membri jiġu impenjati b'mod konsistenti, biex jinkisbu l-objettivi ta' politika tal-Unjoni. L-attivitajiet tar-RSUE għandhom jiġu kkoordinati ma' dawk tad-delegazzjonijiet rilevanti tal-Unjoni u tal-Kummissjoni. Ir-RSUE għandu jipprovdi regolarment informazzjoni lill-missjonijiet tal-Istati Membri u lid-delegazzjonijiet tal-Unjoni fir-reġjun.
   2.   Fuq il-post, għandu jinżamm kollegament mill-qrib mal-Kapijiet rilevanti tal-missjonijiet tal-Istati Membri u tad-delegazzjonijiet tal-Unjoni. Huma għandhom jagħmlu kull sforz sabiex jassistu lir-RSUE fl-implimentazzjoni tal-mandat. Ir-RSUE, f'koordinazzjoni mill-qrib mad-delegazzjonijiet rilevanti tal-Unjoni, għandu jipprovdi gwida politika lokali lill-Kmandant tal-Forza tal-EUNAVFOR Atalanta, lill-Kmandant tal-Missjoni tal-EUTM Somalia u lill-Kap tal-Missjoni tal-EUCAP Somalia. Ir-RSUE, il-Kmandanti tal-Operazzjonijiet tal-UE u l-Kmandant tal-Operazzjonijiet Ċivili għandhom jikkonsultaw lil xulxin kif meħtieġ.
   3.   Ir-RSUE għandu jikkoopera mill-qrib mal-awtoritajiet tal-pajjiżi involuti, man-NU, mal-UA, mal-IGAD, ma' partijiet ikkonċernati nazzjonali, reġjonali u internazzjonali oħra, kif wkoll mas-soċjetà ċivili fir-reġjun.
   Artikolu 13
   Assistenza b'rabta ma' pretensjonijiet
   Ir-RSUE u l-persunal tar-RSUE għandhom jassistu fil-forniment ta' elementi li jwieġbu għal kwalunkwe pretensjoni u obbligu li jirriżultaw mill-mandati tar-RSUE preċedenti fis-Sudan u s-Sudan t'Isfel, u għandhom jipprovdu assistenza amministrattiva u aċċess għall-fajls rilevanti għal tali għanijiet.
   Artikolu 14
   Reviżjoni
   L-implimentazzjoni ta' din id-Deċiżjoni u l-konsistenza tagħha ma' kontributi oħrajn mill-Unjoni għar-reġjun għandhom jiġu riveduti regolarment. Ir-RSUE għandu jippreżenta rapport ta' progress lill-Kunsill, lir-RGħ u lill-Kummissjoni sat-30 ta' Settembru 2017 u rapport komprensiv dwar l-implementazzjoni tal-mandat sal-31 ta' Marzu 2018.
   Artikolu 15
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-17 ta' Frar 2017.

            Għall-Kunsill

            Il-President

         E. BARTOLO

      (1)  Deċiżjoni tal-Kunsill 2011/819/PESK tat-8 ta' Diċembru 2011 li taħtar ir-Rappreżentant Speċjali tal-Unjoni Ewropea għall-Qarn tal-Afrika (ĠU L 327, 9.12.2011, p. 62).

      (2)  Deċiżjoni tal-Kunsill 2011/168/PESK tal-21 ta' Marzu 2011 dwar il-Qorti Kriminali Internazzjonali u li tħassar il-Pożizzjoni Komuni 2003/444/PESK (ĠU L 76, 22.3.2011, p. 56).

      (3)  Deċiżjoni tal-Kunsill 2013/488/UE tat-23 ta' Settembru 2013 dwar ir-regoli tas-sigurtà għall-protezzjoni ta' informazzjoni klassifikata tal-UE (ĠU L 274, 15.10.2013, p. 1).


title: Deċiżjoni tal-Kunsill 2008/633/ĠAI tat- 23 ta' Ġunju 2008 li tikkonċerna aċċess għall-konsultazzjoni tas-Sistema ta' Informazzjoni dwar il-Viża (VIS) minn awtoritajiet maħtura ta' Stati Membri u mill-Europol għall-finijiet tal-prevenzjoni, tal-kxif u ta' l-investigazzjoni ta' reati terroristiċi u ta' reati kriminali serji oħra

text:
               13.8.2008

               MT

               Il-Ġurnal Uffiċjali ta’ l-Unjoni Ewropea

               L 218/129

         DEĊIŻJONI TAL-KUNSILL 2008/633/ĠAI
   tat-23 ta' Ġunju 2008
   li tikkonċerna aċċess għall-konsultazzjoni tas-Sistema ta' Informazzjoni dwar il-Viża (VIS) minn awtoritajiet maħtura ta' Stati Membri u mill-Europol għall-finijiet tal-prevenzjoni, tal-kxif u ta' l-investigazzjoni ta' reati terroristiċi u ta' reati kriminali serji oħra
   IL-KUNSILL TA' L-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 30 (1) (b) u l-Artikolu 34 (2) (ċ) tiegħu,
   Wara li kkunsidra l-proposta mill-Kummissjoni,
   Wara li kkunsidra l-opinjoni tal-Parlament Ewropew,
   Billi:

               (1)

               Id-Deċiżjoni tal-Kunsill 2004/512/KE tat-8 ta' Ġunju 2004 li tistabbilixxi s-Sistema ta' l-Informazzjoni dwar il-Viża (VIS) (1) waqqfet il-VIS bħala sistema għall-iskambju tad-data dwar il-viżi bejn l-Istati Membri. It-twaqqif tal-VIS jirrappreżenta waħda mill-inizjattivi ewlenin fi ħdan il-politika ta' l-Unjoni Ewropea fil-qasam ta' Libertà, Sigurtà u Ġustizzja. Il-VIS għandha jkollha l-għan li ttejjeb l-implimentazzjoni tal-politika komuni dwar il-viża u għandha tikkontribwixxi wkoll lejn is-sigurtà interna u biex tiġġieled it-terroriżmu taħt ċirkostanzi definiti u monitorati sewwa.

               (2)

               Matul il-laqgħa tiegħu tas-7 ta' Marzu 2005 il-Kunsill adotta konklużjonijiet li jtennu li “sabiex jintlaħaq bis-sħiħ l-għan li titjieb is-sigurtà interna u l-ġlieda kontra t-terroriżmu”, l-awtoritajiet ta' l-Istati Membri responsabbli għas-sigurtà interna għandhom jiġu garantiti aċċess għall-VIS, “fit-twettiq tad-dmirijiet tagħhom fir-rigward tal-prevenzjoni, il-kxif u l-investigazzjoni ta' reati kriminali, inklużi atti terroristiċi u theddid”, 'soġġett għal konformità stretta mar-regoli li jirregolaw il-protezzjoni tad-data personali.

               (3)

               Fil-ġlieda kontra t-terroriżmu u reati kriminali serji oħrajn huwa essenzjali għas-servizzi rilevanti li jkollhom l-iktar informazzjoni sħiħa u l-aktar aġġornata possibbli fl-oqsma rispettivi tagħhom. Is-servizzi nazzjonali kompetenti ta' l-Istati Membri jeħtieġu informazzjoni jekk huma ser iwettqu l-kompiti tagħhom. L-informazzjoni li tinsab fil-VIS tista' tkun meħtieġa għall-finijiet tal-prevenzjoni u l-ġlieda kontra t-terroriżmu u reati serji u għandha għalhekk tkun disponibbli, soġġetta għall-kondizzjonijiet imniżżlin f'din id-Deċiżjoni, għal konsultazzjoni mill-awtoritajiet maħturin.

               (4)

               Barra minn hekk, il-Kunsill Ewropew iddikjara li l-Europol għandu rwol ewlieni b'rispett għall-kooperazzjoni bejn l-awtoritajiet ta' l-Istati Membri fil-qasam ta' l-investigazzjoni tal-kriminalità trans-konfini fl-appoġġ ta' prevenzjoni, analiżi u investigazzjoni ta' kriminalità fl-Unjoni kollha. Konsegwentement, l-Europol għandu jkollu aċċess ukoll għad-data tal-VIS fi ħdan il-qafas tal-kompiti tiegħu u skond il-Konvenzjoni tas-26 ta' Lulju 1995 dwar l-Istabbiliment ta' Uffiċċju tal-Pulizija Ewropew (2).

               (5)

               Din id-Deċiżjoni tikkomplementa r-Regolament (KE) Nru 767/2008 tal-Parlament Ewropew u tal-Kunsill tad-9 ta' Lulju 2008 rigward is-Sistema ta' Informazzjoni dwar il-Viża (Regolament tal-VIS) u l-iskambju ta' data bejn l-Istati Membri dwar viżi għal waqfiet qosra (3) safejn tipprovdi għal bażi legali taħt it-Titolu VI tat-Trattat dwar l-Unjoni Ewropea li jawtorizza l-aċċess għall-VIS għal awtoritajiet maħturin u mill-Europol.

               (6)

               Huwa meħtieġ li jiġu maħturin l-awtoritajiet kompetenti ta' l-Istati Membri kif ukoll il-punti ċentrali ta' aċċess li minnhom isir l-aċċess u li tinżamm lista ta' l-unitajiet operattivi fl-awtoritajiet maħtruin li huma awtorizzati li jaċċessaw lill-VIS għall-finijiet speċifiċi tal-prevenzjoni, il-kxif u l-investigazzjoni ta' reati terroristiċi u reati kriminali oħrajn serji kif imsemmija fid-Deċiżjoni Kwadru tal-Kunsill 2002/584/ĠAI tat-13 ta' Ġunju 2002 dwar il-Mandat ta' Arrest Ewropew u proċeduri ta' ċediment bejn l-Istati Membri (4). Huwa essenzjali li jiġi żgurat li persunal debitament mogħti s-setgħa bi dritt ta' aċċess għall-VIS ikun limitat għal dawk li ‘jeħtieġu jkunu jafu’ u għandhom tagħrif xieraq dwar sigurtà ta' data u regoli ta' protezzjoni ta' data.

               (7)

               Talbiet għal aċċess għall-VIS għandhom isiru mill-unitajiet operattivi fl-awtoritajiet maħturin lill-punti ċentrali ta' aċċess. Dawn il-punti ċentrali ta' aċċess għandhom imbagħad jipproċessaw it-talbiet għal aċċess għall-VIS wara verifika dwar jekk humiex sodisfatti l-kondizzjonijiet kollha għal aċċess. F'każ eċċezzjonali ta' urġenza l-punti ċentrali ta' aċċess għandhom immedjatament jipproċessaw it-talba u jwettqu l-verifiki wara.

               (8)

               Għall-finijiet tal-protezzjoni ta' data personali, u b'mod partikolari biex jiġi eskluż l-aċċess ta' rutina, l-ipproċessar ta' data tal-VIS għandu jkun ibbażat każ b'każ. Tali każ speċifiku jeżisti b'mod partikolari meta l-aċċess għal konsultazzjoni huwa marbut ma' ġrajja speċifika jew ma' periklu assoċjat ma' kriminalità serja, jew ma' persuna(i) speċifika(ċi) li rigward tagħhom hemm raġunijiet serji biex jitwemmen li l-persuna(i) ser iwettqu jew (diġà) wettqu reati kriminali jew reati kriminali serji oħrajn jew li l-persuna(i) għandha(hom) konnessjoni rilevanti ma' tali persuna(i). L-awtoritajiet maħturin u l-Europol għandhom għalhekk ifittxu biss data miżmuma fil-VIS meta jkollhom raġunijiet raġonevoli biex jemmnu li tali tfittxija ser tipprovdi informazzjoni li ser tassistihom b'mod sostanzjali fil-prevenzjoni, il-kxif jew l-investigazzjoni ta' reati serji.

               (9)

               Ladarba d-Deċiżjoni Kwadru proposta dwar il-protezzjoni tad-data personali pproċessata fil-qafas tal-koooperazzjoni tal-pulizija u ġudizzjarja f'materji kriminali tkun daħħlet fis-seħħ hija għandha tapplika għad-data personali li kienet ipproċessata skond din id-Deċiżjoni. Madankollu, sakemm ir-regoli mniżżla f'dik id-Deċiżjoni Kwadru huma applikabbli u sabiex ikunu supplimentati, għandhom jiġu previsti dispożizzjonijiet xierqa biex jiżguraw il-protezzjoni meħtieġa tad-data. Kull Stat Membru għandu jiżgura livell ta' protezzjoni tad-data xieraq fil-liġi nazzjonali tiegħu li almenu jikkorrispondi għal dak li jirriżulta mill-Konvenzjoni tal-Kunsill ta' l-Ewropa tat-28 ta' Jannar 1981 għall-Protezzjoni ta' Individwi fir-rigward ta' l-Ipproċessar Awtomatiku ta' Data Personali u l-każistika korrispondenti skond l-Artikolu 8 tal-Konvenzjoni għall-Protezzjoni tad-Drittijiet tal-Bniedem u l-Libertajiet Fondamentali u, għal dawk l-Istati Membri li rratifikawh, il-Protokoll Addizzjonali tat-8 ta' Novembru 2001 għal dik il-Konvenzjoni, u għandhom jieħdu kont tar-Rakkomandazzjoni Nru R (87) 15 tas-17 ta' Settembru 1987 tal-Kumitat tal-Ministri tal-Kunsill ta' l-Ewropa li Tirregola l-Użu ta' Data Personali fis-Settur tal-Pulizija.

               (10)

               Is-sorveljanza effettiva ta' l-applikazzjoni ta' din id-Deċiżjoni għandha tiġi evalwata f'intervalli regolari.

               (11)

               Peress li l-objettivi ta' din id-Deċiżjoni, jiġifieri l-ħolqien ta' obbligi u kondizzjonijiet għal aċċess għal konsultazzjoni ta' data tal-VIS mill-awtoritajiet maħturin ta' l-Istati Membri u mill-Europol, ma jistgħux jintlaħqu b'mod sodisfaċenti mill-Istati Membri u għaldaqstant jistgħu, minħabba l-iskala tad-daqs u l-effetti ta' l-azzjoni, jiġu milħuqa aħjar fil-livell ta' l-Unjoni Ewropea, il-Kunsill jista' jadotta miżuri skond il-prinċipju ta' sussidjarjetà, imsemmi fl-Artikolu 2 tat-Trattat dwar l-Unjoni Ewropea u definit fl-Artikolu 5 tat-Trattat li jistabbilixxi l-Komunità Ewropea. Skond il-prinċipju ta' proporzjonalitá, kif stabbilit f'dak l-Artikolu, din id-Deċiżjoni ma tmurx lil hinn minn dak li hu meħtieġ biex jintlaħqu dawk l-objettivi.

               (12)

               Skond l-Artikolu 47 tat-Trattat dwar l-Unjoni Ewropea, din id-Deċiżjoni ma taffettwax il-kompetenzi tal-Komunità Ewropea, partikolarment kif inhu eżerċitat fir-Regolament (KE) Nru 767/2008 u fid-Direttiva 95/46/KE tal-Parlament Ewropew u tal-Kunsill ta' l-24 ta' Ottubru 1995 dwar il-protezzjoni ta' individwi rigward l-ipproċessar ta' data personali u dwar il-moviment liberu ta' tali data
                   (5).

               (13)

               Din id-Deċiżjoni tikkostitwixxi żvilupp ta' dispożizzjonijiet ta' l-acquis ta' Schengen fejn ir-Renju Unit ma jiħux parti skond id-Deċiżjoni tal-Kunsill 2000/365/KE tad-29 ta' Mejju 2000, rigward it-talba tar-Renju Unit tal-Gran Brittanja u ta' l-Irlanda ta' Fuq biex jieħdu sehem f'xi dispożizzjonijiet ta' l-acquis ta' Schengen (6). Ir-Renju Unit għalhekk mhux qed jieħu sehem fl-adozzjoni tagħha u mhuwiex marbut biha jew soġġett għall-applikazzjoni tagħha.

               (14)

               Din id-Deċiżjoni tikkostitwixxi żvilupp ta' dispożizzjonijiet ta' l-acquis ta' Schengen fejn l-Irlanda ma tiħux parti skond id-Deċiżjoni tal-Kunsill 2002/192/KE tad-28 ta' Frar 2002, rigward it-talba ta' l-Irlanda biex tieħu sehem f'xi dispożizzjonijiet ta' l-acquis ta' Schengen (7). L-Irlanda għalhekk mhux qed tieħu sehem fl-adozzjoni tagħha u mhijiex marbuta biha jew soġġetta għall-applikazzjoni tagħha.

               (15)

               Madankollu, skond id-Deċiżjoni Kwadru tal-Kunsill 2000/960/ĠAI dwar is-simplifikazzjoni ta' l-iskambju ta' informazzjoni u intelligence bejn l-awtoritajiet ta' l-infurzar tal-liġi ta' l-Istati Membri ta' l-Unjoni Ewropea (8), l-informazzjoni li tinsab fil-VIS tista' tingħata lir-Renju Unit u lill-Irlanda mill-awtoritajiet kompetenti ta' l-Istati Membri li l-awtoritajiet maħturin tagħhom għandhom aċċess għall-VIS skond din id-Deċiżjoni u l-informazzjoni miżmuma mir-reġistri nazzjonali tal-viżi tar-Renju Unit u ta' l-Irlanda tista' tingħata lill-awtoritajiet kompetenti ta' l-infurzar tal-liġi ta' l-Istati Membri l-oħrajn. Kwalunkwe forma ta' aċċess dirett għall-awtoritajiet ċentrali tar-Renju Unit u ta' l-Irlanda lill-VIS tkun teħtieġ, skond l-istat preżenti tal-parteċipazzjoni tagħhom fl-acquis ta' Schengen, ftehim bejn il-Komunità u dawk l-Istati Membri, possibbilment li jkun supplimentat minn regoli oħrajn li jispeċifikaw il-kondizzjonijiet u l-proċeduri għal tali aċċess.

               (16)

               Fir-rigward ta' l-Islanda u n-Norveġja, din id-Deċiżjoni tikkostitwixxi, bl-eċċezzjoni ta' l-Artikolu 7, żvilupp tad-dispożizzjonijiet ta' l-acquis ta' Schengen skond it-tifsira tal-Ftehim konkluż mill-Kunsill ta' l-Unjoni Ewropea u r-Repubblika ta' l-Islanda u r-Renju tan-Norveġja li jikkonċerna l-assoċjazzjoni ta' dawk iż-żewġ Stati bl-implimentazzjoni, l-applikazzjoni u l-iżvilupp ta' l-acquis ta' Schengen (9) li jaqgħu fil-qasam imsemmi fl-Artikolu 1, punt B tad-Deċizjoni tal-Kunsill 1999/437/KE dwar ċerti arranġamenti għall-applikazzjoni ta' dak il-Ftehim.

               (17)

               Fir-rigward ta' l-Isvizzera, din id-Deċiżjoni tikkostitwixxi, bl-eċċezzjoni ta' l-Artikolu 7, żvilupp tad-dispożizzjonijiet ta' l-acquis ta' Schengen skond it-tifsira tal-Ftehim konkluż bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera ma' l-implimentazzjoni, l-applikazzjoni u l-iżvilupp ta' l-acquis ta' Schengen, li jaqgħu fil-qasam imsemmi fl-Artikolu 1, punt B tad-Deċiżjoni tal-Kunsill 1999/437/KE li jinqara flimkien ma' l-Artikolu 4(1) tad-Deċiżjoni tal-Kunsill 2004/849/KE (10).

               (18)

               Din id-Deċiżjoni, ħlief għall-Artikolu 6 tagħha, tikkostitwixxi att li jibni fuq l-acquis ta' Schengen jew inkella relatat miegħu skond it-tifsira ta' l-Artikolu 3(2) ta' l-Att ta' Adeżjoni ta' l-2003 u l-Artikolu 4(2) ta' l-Att ta' Adeżjoni ta' l-2005.

               (19)

               Din id-Deċiżjoni tirrispetta d-drittijiet fundamentali u tosserva l-prinċipji riflessi b'mod partikolari fil-Karta tad-Drittijiet Fundamentali ta' l-Unjoni Ewropea,

         IDDEĊIEDA KIF ĠEJ:
   Artikolu 1
   Suġġett u kamp ta' applikazzjoni
   Din id-Deċiżjoni tistabbilixxi l-kondizzjonijiet li taħthom l-awtoritajiet maħturin ta' l-Istati Membri u l-Uffiċċju tal-Pulizija Ewropew (Europol) jistgħu jiksbu aċċess għall-konsultazzjoni tas-Sistema ta' Informazzjoni dwar il-Viża (VIS) għall-finijiet tal-prevenzjoni, il-kxif u l-investigazzjoni ta' reati terroristiċi u ta' reati kriminali serji oħra.
   Artikolu 2
   Definizzjonijiet
   1.   Għall-finijiet ta' din id-Deċiżjoni, għandhom japplikaw id-definizzjonijiet li ġejjin:

               (a)

               “Sistema ta' Informazzjoni dwar il-Viża (VIS)” tfisser is-Sistema ta' Informazzjoni dwar il-Viża kif kienet stabbilita mid-Deċiżjoni tal-Kunsill 2004/512/KE;

               (b)

               “Europol” tfisser l-Uffiċċju tal-Pulizija Ewropew kif kien stabbilit mill-Konvenzjoni tas-26 ta' Lulju 1995 dwar it-Twaqqif ta' Uffiċċju tal-Pulizija Ewropew (“il-Konvenzjoni ta' l-Europol”);

               (ċ)

               “reati terroristiċi” tfisser ir-reati taħt il-liġi nazzjonali li jikkorrispondu jew huma ekwivalenti ma' l-offiżi fl-Artikoli 1 sa 4 tad-Deċiżjoni Kwadru tal-Kunsill 2002/475/ĠAI tat-13 ta' Ġunju 2002 dwar il-ġlieda kontra t-terroriżmu (11) 6;

               (d)

               “reati kriminali serji” tfisser it-tipi ta' kriminalità li jikkorrispondu għal jew huma ekwivalenti għal dawk msemmija fl-Artikolu 2(2) tad-Deċiżjoni Kwadru 2002/584/ĠAI;

               (e)

               “awtoritajiet maħturin” tfisser awtoritajiet li huma responsabbli għall-prevenzjoni, il-kxif jew l-investigazzjoni ta' reati terroristiċi jew reati kriminali serji oħra u maħtura mill-Istati Membri skond l-Artikolu 3.

         2.   Id-definizzjonijiet fir-Regolament 767/2008 għandhom japplikaw ukoll.
   Artikolu 3
   Awtoritajiet maħturin u punti ċentrali ta' aċċess
   1.   L-Istati Membri għandhom jaħtru l-awtoritajiet imsemmijin fl-Artikolu 2(1)(e) li huma awtorizzati biex jaċċessaw direttament id-data VIS skond din id-Deċiżjoni.
   2.   Kull Stat Membru għandu jżomm lista ta' l-awtoritajiet maħturin. Sat-2 ta' Dicembru 2008 , kull Stat Membru għandu jinnotifika f'dikjarazzjoni lill-Kummissjoni u lis-Segretarjat Ġenerali tal-Kunsill l-awtoritajiet maħturin tiegħu u jista' fi kwalunkwe ħin jemenda jew jissostitwixxi d-dikjarazzjoni tiegħu b'dikjarazzjoni oħra.
   3.   Kull Stat Membru għandu jaħtar il-punt(i) ċentrali ta' aċċess li permezz tiegħu/tagħhom isir l-aċċess. L-Istati Membri jistgħu jaħtru aktar minn punt ċentrali ta' aċċess wieħed biex jirriflettu l-istruttura organizzazzjonali u amministrattiva tagħhom biex jissodifaw il-ħtiġiet kostituzzjonali jew legali tagħhom. Sa 2 ta' Dicembru 2008 , kull Stat Membru għandu jinnotifika f'dikjarazzjoni lill-Kummissjoni u lis-Segretarjat Ġenerali tal-Kunsill il-punt(i) ċentrali ta' aċċess tiegħu u jista' fi kwalunkwe ħin jemenda jew jissostitwixxi d-dikjarazzjoni tiegħu b'dikjarazzjoni oħra.
   4.   Il-Kummissjoni għandha tippubblika d-dikjarazzjonijiet imsemmijin fil-paragrfi 2 u 3 fil-Ġurnal Uffiċjali ta' l-Unjoni Ewropea.
   5.   Fil-livell nazzjonali, kull Stat Membru għandu jżomm lista ta' l-unitajiet operattivi fi ħdan l-awtoritajiet maħturin li huma awtorizzati li jaċċessaw il-VIS permezz tal-punt(i) ċentrali ta' aċċess.
   6.   Huwa l-persunal biss debitament mogħti s-setgħa ta' l-unitajiet operattivi kif ukoll tal-punt(i) ċentrali ta' aċċess li għandu jkun awtorizzat li jaċċessa l-VIS skond l-Artikolu 4a.
   Artikolu 4
   Proċedura għal aċċess għall-VIS
   1.   Fejn il-kondizzjonijiet ta' l-Artikolu 5 huma sodisfatti l-unitajiet operattivi msemmijin fl-Artikolu 3(5) għandhom jippreżentaw talba bil-miktub jew elettronika rraġunata lill-punti ċentrali ta' aċċess imsemmijin fl-Artikolu 3(3) biex jaċċessaw il-VIS. Wara li tkun riċevuta talba għal aċċess l-punt(i) ċentrali ta' aċċess għandhom jivverifikaw jekk il-kondizzjonijiet għall-aċċess imsemmijin fl-Artikoli 5 humiex sodisfatti. Jekk il-kondizzjonijiet kolha għall-aċċess huma sodisfatti, il-persunal debitament awtorizzat tal-punt(i) ċentrali ta' aċċess għandhom jipproċessaw it-talbiet. Id-data tal-VIS aċċessata għandha tkun trasmessa lill-unitajiet operattivi msemmijin fl-Artikolu 3(5) b'tali mod biex ma tkunx kompromessa s-sigurtà tad-data.
   2.   F'każ eċċezzjonali ta' urġenza, il-punt(i) ċentrali ta' aċċess jistgħu jirċievu talbiet bil-miktub, elettroniċi jew orali. F'tali każ, il-punt(i) ċentral ta' aċċess għandhom jipproċessaw it-talba immedjatament u jivverifikaw biss ex-post jekk il-kondizzjonijiet kollha ta' l-Artikolu 5 jintlaħqux, inkluż jekk jeżistix każ eċċezzjonali ta' urġenza. Il-verifika ex-post għandha ssir mingħajr dewmien żejjed wara l-ipproċessar tat-talba.
   Artikolu 5
   Kondizzjonijiet għal aċċess għal data tal-VIS minn awtoritajiet maħturin ta' l-Istati Membri
   1.   Aċċess għall-VIS għal konsultazzjoni minn awtoritajiet maħturin għandu jseħħ fil-kamp ta' applikazzjoni tas-setgħat tagħhom u jekk jiġu sodisfatti l-kondizzjonijiet li ġejjin:

               (a)

               aċċess għal konsultazzjoni għandu jkun meħtieġ għall-fini tal-prevenzjoni, il-kxif jew l-investigazzjoni ta' reati terroristiċi jew reati kriminali serji oħra;

               (b)

               aċċess għal konsultazzjoni għandu jkun meħtieġ f'każ speċifiku;

               (ċ)

               ikun hemm raġunijiet raġonevoli biex jiġi kkunsidrat li l-konsultazzjoni tad-data tal-VIS ser tikkontribwixxi sostanzjalment għall-prevenzjoni, il-kxif jew l-investigazzjoni ta' kwalunkwe mir-reati kriminali in kwistjoni.

         2.   Konsultazzjoni tal-VIS għandha tkun limitata għat-tfittxija bi kwalunkwe data tal-VIS li ġejja fil-fajl ta' applikazzjoni:

               (a)

               kunjom, kunjom tat-twelid, (kunjom(ijiet) ta' qabel); isem/ismijiet; sess; data, post u pajjiż tat-twelid;

               (b)

               ċittadinanza attwali u ċittadinanza tat-twelid;

               (ċ)

               tip u numru tad-dokument ta' l-ivvjaġġar, l-awtorità li ħarġitu u d-data tal-ħruġ u ta' l-għeluq;

               (d)

               destinazzjoni prinċipali u dewmien tal-waqfa intenzjonata;

               (e)

               l-għan tal-vjaġġ;

               (f)

               id-data maħsuba għall-wasla u t-tluq;

               (g)

               fruntiera maħsuba għall-ewwel daħla jew rotta ta' tranżitu;

               (h)

               residenza;

               (i)

               marki tas-swaba';

               (j)

               tip ta' viża u n-numru ta' l-isticker tal-viża

               (k)

               dettalji tal-persuna li toħroġ stedina u/jew hija responsabbli biex tħallas l-ispejjeż għall-ħajja ta' l-applikant waqt iż-żjara.

         3.   Konsultazzjoni tal-VIS għandha, fil-każ ta' riżultat pożittiv, tagħti aċċess għad-data kollha li tinsab elenkata fil-paragrafu 2 kif ukoll għal

               (a)

               kwalunkwe data oħra meħuda mill-formula ta' l-applikazzjoni;

               (b)

               ritratti;

               (ċ)

               id-data mdaħħla għal dak li jirrigwarda kwalunkwe viża maħruġa, miċħuda, annullata, revokata jew estiża.

         Artikolu 6
   Kondizzjonijiet għal aċċess għal data tal-VIS minn awtoritajiet maħturin ta' Stat Membru li fir-rigward tiegħu r-Regolament (KE) Nru 767/2008 għadu ma daħalx fis-seħħ
   1.   Aċċess għall-VIS għal konsultazzjoni minn awtoritajiet maħturin ta' Stat Membru li fir-rigward tiegħu r-Regolament (KE) Nru 767/2008 għadu ma daħalx fis-seħħ għandu jseħħ fi ħdan il-kamp ta' applikazzjoni tas-setgħat tagħhom u

               (a)

               soġġett għall-istess kondizzjonijiet kif imsemmi fl-Artikolu 5 (1); u

               (b)

               minn talba bil-miktub jew elettronika motivata debitament lil awtorità maħtura ta' Stat Membru li għalih japplika r-Regolament (KE) Nru 767/2008; dik l-awtorità għandha mbagħad titlob lill-punt(i) ċentrali ta' aċċess nazzjonali biex jikkonsultaw lill-VIS.

         2.   Stat Membru li għalih ir-Regolament (KE) Nru 767/2008 għadu ma daħalx fis-seħħ għandu jagħmel l-informazzjoni tiegħu dwar il-viża disponibbli għal Stati Membri li għalihom japplika r-Regolament (KE) Nru 767*/2008, abbażi ta' talba bil-miktub jew eletronika raġunata debitament, soġġetta għal konformità mal-kondizzjonijiet imniżżla fl-Artikolu 5 (1).
   3.   L-Artikolu 8(1) u (3) sa (6), l-Artikolu 9(1), l-Artikolu 10(1) u (3), l-Artikolu 12, l-Artikolu 13(1) u (3) għandhom japplikaw f'dan is-sens.
   Artikolu 7
   Kondizzjonijiet għal aċċess għad-data tal-VIS mill-Europol
   1.   Aċċess għall-VIS għal konsultazzjoni mill-Europol għandu jseħħ fil-limiti tal-mandat tiegħu u

               (a)

               meta hu meħtieġ għat-twettiq tal-kompiti tiegħu skond l-Artikolu 3(1), il-punt 2 tal-Konvenzjoni ta' l-Europol u għall-finijiet ta' analiżi speċifika kif inhu msemmi fl-Artikolu 10 tal-Konvenzjoni ta' l-Europol jew

               (b)

               meta hu meħtieġ għat-twettiq tal-kompiti tiegħu skond l-Artikolu 3(1), punt 2 tal-Konvenzjoni ta' l-Europol u għal analiżi ta' natura ġenerali u ta' tip strateġiku, kif imsemmi fl-Artikolu 10 tal-Konvenzjoni ta' l-Europol, sakemm dik id-data tal-VIS tiġi magħmula anonima mill-Europol qabel tali pproċessar u miżmuma f'forma li fiha l-identifikazzjoni tas-soġġetti tad-data m'għadhiex possibbli.

         2.   L-Artikolu 5(2) u (3) għandu japplika f'dan is-sens.
   3.   L-Europol għandu jaħtar unità speċjalizzata għall-fini ta' din id-Deċiżjoni b'uffiċjali tal-Europol debitament mogħtija s-setgħa biex jaġixxu bħala punt ta' aċċess ċentrali biex jaċċessaw il-VIS għal konsultazzjoni.
   4.   L-ipproċessar ta' informazzjoni miksuba mill-Europol minn aċċess għall-VIS għandu jkun soġġett għall-kunsens ta' l-Istat Membru li daħħal dik id-data fil-VIS. Tali kunsens għandu jinkiseb permezz ta' l-unità nazzjonali ta' l-Europol ta' dak l-Istat Membru.
   Artikolu 8
   Protezzjoni ta' data personali
   1.   L-ipproċessar ta' data personali kkonsultata taħt din id-Deċiżjoni għandha tkun soġġetta għar-regoli li ġejjin u għal-liġi nazzjonali ta' l-Istat Membri li jkun qed jikkonsulta. Fir-rigward ta' l-ipproċessar ta' data personali kkonsultata taħt din id-Deċiżjoni, kull Stat Membru għandu jiżgura livell adegwat ta' protezzjoni tad-data fil-liġi nazzjonali tiegħu li almenu jikkorrispondi għal dak li jirriżulta mill-Konvenzjoni tal-Kunsill ta' l-Ewropa tat-28 ta' Jannar 1981 għall-Protezzjoni ta' Individwi fir-rigward ta' l-Ipproċessar Awtomatiku ta' Data Personali u, għal dawk l-Istati Membri li rratifikawh, il-Protokoll Addizzjonali tat-8 ta' Novembru 2001 għal dik il-Konvenzjoni, u għandhom jieħdu kont tar-Rakkomandazzjoni Nru. R (87) 15 tas-17 ta' Settembru 1987 tal-Kumitat tal-Ministri tal-Kunsill ta' l-Ewropa li Tirregola l-Użu ta' Data Personali fis-Settur tal-Pulizija.
   2.   L-ipproċessar ta' data personali mill-Europol skond din id-Deċiżjoni għandu jkun skond il-Konvenzjoni ta' l-Europol u r-regoli adottati fl-implimentazzjoni tagħha u ssorveljata mill-korp ta' sorveljanza konġunt indipendenti stabbilit mill-Artikolu 24 tal-Konvenzjoni.
   3.   Data personali miksuba skond din id-Deċiżjoni mill-VIS għandha tkun ipproċessata biss għall-finijiet tal-prevenzjoni, il-kxif, l-investigazzjoni u l-prosekuzzjoni ta' reati terroristiċi jew reati kriminali serji oħra.
   4.   Data personali miksuba skond din id-Deċiżjoni mill-VIS m'għandhiex tiġi trasferita jew magħmula disponibbli lil pajjiż terz jew lil organizzazzjoni internazzjonali. Madankollu, f'każ eċċezzjonali ta' urġenza, tali data tista' tiġi trasferita jew magħmula disponibbli lil pajjiż terz jew lil organizzazzjoni internazzjonali, esklussivament għall-finijiet tal-prevenzjoni u l-kxif ta' reati terroristiċi u ta' reati kriminali serji oħrajn u taħt il-kondizzjonijiet imniżżlin fl-Artikolu 5(1) ta' din id-Deċiżjoni, soġġett għall-kunsens ta' l-Istat Membru li jkun daħħal id-data fil-VIS u skond il-liġi nazzjonali ta' l-Istat Membru li jkun qed jittrasferixxi d-data jew jagħmilha disponibbli. Skond il-liġi nazzjonali, l-Istati Membri għandhom jiżguraw li jinżammu reġistrazzjonijiet ta' tali trasferimenti u li jsiru disponibbli għall-awtoritajiet nazzjonali tal-protezzjoni tad-data wara talba. It-trasferiment tad-data mill-Istat Membru li daħħal id-data fil-VIS skond ir-Regolament (KE) Nru 767/2008 għandu jkun soġġett għal-liġi nazzjonali ta' dak l-Istat Membru.
   5.   Il-korp jew korpi kompetenti, li skond il-liġi nazzjonali huma responsabbli mis-superviżjoni ta' l-ipproċessar ta' data personali mill-awtoritajiet maħtura taħt din id-Deċiżjoni għandhom jimmonitorjaw il-legalità ta' l-ipproċessar ta' data personali skond din id-Deċiżjoni. L-Istati Membri għandhom jiżguraw li dawn il-korpi għandhom riżorsi suffiċjenti biex jaqdu l-ħidmiet afdati lilhom taħt din id-Deċiżjoni.
   6.   Il-korpi msemmijin fil-paragrafu 5 għandhom jiżguraw li almenu kull erba' snin titwettaq verifika ta' l-ipproċessar ta' data personali skond din id-Deċiżjoni, fejn applikabbli skond standards ta' verifika internazzjonali.
   7.   L-Istati Membri u l-Europol għandhom jippermettu lill-korp jew korpi kompetenti msemmija fil-paragrafi 2 u 5 biex jiksbu l-informazzjoni meħtieġa biex ikunu jistgħu jwettqu l-kompiti tagħhom skond dan l-artikolu.
   8.   Qabel ma jkun awtorizzat biex jipproċessa data maħżuna fil-VIS, il-persunal ta' l-awtoritajiet bi dritt ta' aċċess għall-VIS għandu jirċievi taħriġ xieraq dwar is-sigurtà tad-data u r-regoli tal-protezzjoni tad-data u għandu jiġi mgħarraf dwar kwalunkwe reat kriminali u penali rilevanti.
   Artikolu 9
   Sigurtà tad-data
   1.   L-Istat Membru responsabbli għandu jiżgura s-sigurtà tad-data qabel it-trasmissjoni lill- awtoritajiet maħturin u meta jirċevuha.
   2.   Kull Stat Membru għandu jadotta l-miżuri ta' sigurtà meħtieġa rigward data li għandha tinġibed mill-VIS skond din id-Deċiżjoni u li għandha sussegwentement tinħażen, b'mod partikolari sabiex:

               (a)

               fiżikament jipproteġi d-data inkluż billi jsiru pjanijiet ta' kontinġenza għall-protezzjoni ta' infrastruttura kritika;

               (b)

               jiċħdu l-aċċess għal persuni mhux awtorizzati għall-installazzjonijiet nazzjonali li fihom l-Istat Membru jaħżen id-data (verifiki fid-dħul għall-installazzjoni)

               (ċ)

               jimpedixxi l-qari, l-ikkupjar, il-modifika jew it-tneħħija mhux awtorizzati ta' medja tad-data (kontroll tal-medja tad-data);

               (d)

               jimpedixxi l-ispezzjoni, il-modifika jew it-tħassir mhux awtorizzati ta' data personali maħżuna (kontroll tal-ħażna);

               (e)

               jipprevjeni l-ipproċessar mhux awtorizzat tad-data mill-VIS (kontroll ta' l-ipproċessar tad-data);

               (f)

               jiżgura li persuni awtorizzati li jkollhom aċċess għall-VIS ikollhom aċċess biss għad-data koperta mill-awtorizzazzjoni għall-aċċess tagħhom, permezz ta' identitajiet ta' l-utenti individwali u uniċi u modalitajiet ta' aċċess kunfidenzjali biss (kontroll ta' l-aċċess għad-data);

               (g)

               jiżgura li l-awtoritajiet kollha bi dritt ta' aċċess għall-VIS joħolqu profili li jiddeskrivu l-funzjonijiet u r-responsabbiltajiet ta' persuni li huma awtorizzati li jaċċessaw u jfittxu d-data u jagħmlu dawn il-profili disponibbli għall-awtoritajiet nazzjonali ta' kontroll imsemmijin fl-Artikolu 8(5) mingħajr dewmien fuq talba tagħhom (profili tal-persunal);

               (h)

               jiżgura li jkun possibbli li jiġi verifikat u stabbilit lil liema korpi tista' tintbagħat id-data personali bl-użu ta' tagħmir għall-komunikazzjoni tad-data (kontroll tal-komunikazzjoni);

               (i)

               jiżgura li jkun possibbli li tiġi vverifikata u stabbilita liema data nkisbet mill-VIS, meta, minn min u għal-liema fini (kontroll ta' rekordjar tad-data);

               (j)

               jimpedixxi l-qari u l-ikkupjar ta' data personali waqt it-trasmissjoni tagħha mill-VIS, b'mod partikolari permezz ta' tekniki kriptografiċi adatti (kontroll tat-trasport);

               (k)

               jimmonitorja l-effettività tal-miżuri ta' sigurtà msemmijin f'dan il-paragrafu u jieħu l-miżuri organizzattivi meħtieġa relatati mal-monitoraġġ intern biex jiżgura l-konformità ma' din id-Deċiżjoni (awto-verifika).

         Artikolu 10
   Responsabbiltà
   1.   Kwalunkwe persuna jew Stat Membru li, sofra danni kkawżati minn operat ta' ipproċessar illegali jew kwalunkwe att li mhux kompatibbli ma' din id-Deċiżjoni, għandu jkun intitolat li jirċievi kumpens mill-Istat Membru li huwa responsabbli għad-dannu mġarrab. Dak l-Istat Membru għandu jkun eżentat minn responsabbilità tiegħu, kollha kemm hi jew parzjalment, jekk jipprova li huwa mhux responsabbli għall-ġrajja li wasslet għad-dannu.
   2.   Jekk kwalunkwe nuqqas min-naħa ta' Stat Membru li jikkonforma ma' l-obbligi tiegħu taħt din id-Deċiżjoni jikkawża danni lill-VIS, dak Stat Membru ieħor għandu jinżamm responsabbli għal tali ħsara, sakemm Stat Membru ieħor ikun naqas milli jieħu miżuri raġonevoli sabiex jipprevjeni li jseħħ id-dannu jew li jnaqqas l-impatt tiegħu.
   3.   Talbiet għal kumpens kontra Stat Membru għad-dannu msemmi fil-paragrafi 1 u 2 għandhom ikunu rregolati mid-dispożizzjonijiet tal-liġi nazzjonali ta' l-Istat Membru konvenut.
   Artikolu 11
   Awto-monitoraġġ
   L-Istati Membri għandhom jiżguraw li kwalunkwe awtorità intitolata għall-aċċess ta' data tal-VIS għandha tieħu l-miżuri meħtieġa biex tikkonforma ma' din id-Deċiżjoni u tikkoopera, fejn meħtieġ, mal-korp jew korpi nazzjonali kif imsemmi fl-Artikolu 8(5).
   Artikolu 12
   Pieni
   L-Istati Membri għandhom jieħdu l-miżuri meħtieġa sabiex jiżguraw li kwalunkwe użu tad-data fil-VIS kuntrarju għad-dispożizzjonijiet ta' din id-Deċiżjoni huwa punibbli permezz ta' pieni, inklużi pieni amministrattivi u/jew kriminali li huma effettivi, proporzjonati u dissważivi.
   Artikolu 13
   Żamma tad-data tal-VIS f'fajls nazzjonali
   1.   Id-data meħuda mill-VIS tista' tinżamm f'fajls nazzjonali biss meta jkun meħtieġ f'każ individwali skond l-finijiet stabbiliti f'din id-Deċiżjoni u skond id-dispożizzjonijiet legali rilevanti inklużi dawk li jikkonċernaw il-protezzjoni tad-data u mhux għal aktar minn dak li hu meħtieġ fil-każ individwali.
   2.   Il-paragrafu 1 m'għandux jippreġudika d-dispożizzjonijiet tal-liġi nazzjonali ta' Stat Membru rigward id-dħul mill-awtoritajiet maħtura tiegħu fil-fajls nazzjonali tagħhom ta' data li dak l-Istat Membru daħħal fil-VIS skond ir-Regolament (KE) Nru 767/2008.
   3.   Kwalunkwe użu ta' data li ma jikkonformax mal-paragrafi 1 u 2 għandu jitqies bħala użu ħażin taħt il-liġi nazzjonali ta' kull Stat Membru.
   Artikolu 14
   Dritt ta' aċċess, korrezzjoni u tħassir
   1.   Id-dritt tal-persuni li jkollhom aċċess għal data marbuta magħhom miksuba mill-VIS skond din id-Deċiżjoni għandu jiġi eżerċitat skond il-liġi ta' l-Istat Membru li fih huma jinvokaw dak id-dritt.
   2.   Jekk il-liġi nazzjonali tipprevedi hekk, l-awtorità nazzjonali ta' kontroll għandha tiddeċiedi jekk l-informazzjoni għandhiex tiġi kkomunikata u b'liema proċeduri.
   3.   Stat Membru ieħor, minbarra dak li daħħal id-data fil-VIS skond ir-Regolament (KE) Nru 767/2008, jista' jikkomunika informazzjoni dwar tali data biss jekk l-ewwel jagħti opportunità lill-Istat Membru li daħħal id-data li jiddikjara l-pożizzjoni tiegħu.
   4.   L-informazzjoni m'għandhiex tiġi kkomunikata lis-suġġett tad-data jekk din hija indispensabbli għat-twettiq ta' kompitu legali b'konnessjoni mad-data jew għall-protezzjoni tad-drittijiet u l-libertajiet ta' partijiet terzi.
   5.   Kwalunkwe persuna għandha d-dritt li tiġi korretta data dwarha li fattwalment ma tkunx eżatta jew li titħassar data dwarha li tkun inħażnet illegalment. Jekk l-awtoritajiet maħtura jirċievu tali talba jew jekk għandhom kwalunkwe evidenza oħra li tissuġġerixxi li d-data proċessata fil-VIS m'hijiex preċiża huma għandhom jgħarrfu immedjatament lill-awtorità tal-viża ta' l-Istat Membru li daħħal id-data fil-VIS, li għandu jiċċekkja d-data konċernata u, jekk meħtieġ, jikkoreġiha jew iħassarha immedjatament, skond l-Artikolu 21 tar-Regolament (KE) Nru 767/2008.
   6.   L-individwu kkonċernat għandu jiġi mgħarraf kemm jista' jkun malajr u fi kwalunkwe każ mhux aktar tard minn 60 jum mid-data li fiha japplika għall-aċċess jew aktar malajr jekk hekk tipprevedi l-liġi nazzjonali.
   7.   L-individwu kkonċernat għandu jkun mgħarraf dwar is-segwitu li ngħata għall-eżerċizzju ta' drittijietu ta' korrezzjoni u tħassir malajr kemm jista' jkun u fi kwalunkwe każ mhux aktar tard minn tliet xhur mid-data li fiha hu japplika għall-korrezzjoni jew it-tħassir jew aktar malajr jekk hekk tipprevedi l-liġi nazzjonali.
   8.   F'kull Stat Membru kwalunkwe persuna għandu jkollha d-dritt li tressaq azzjoni jew ilment quddiem l-awtoritajiet jew il-qrati kompetenti ta' dak l-Istat Membru li rrifjuta d-dritt ta' aċċess għal jew id-dritt ta' korrezzjoni jew tħassir ta' data relatata magħha, previst f'dan l-Artikolu.
   Artikolu 15
   Spejjeż
   Kull Stat Membru u l-Europol għandhom jistabbilixxu u jżommu, bi spiża tagħhom, l-infrastruttura teknika meħtieġa għall-implimentazzjoni ta' din id-Deċiżjoni, u għandhom ikunu responsabbli li jagħmlu tajjeb għall-ispejjeż li jirriżultaw minn aċċess għall-VIS għall-finijiet ta' din id-Deċiżjoni.
   Artikolu 16
   Żamma ta' reġistri
   1.   Kull Stat Membru u l-Europol għandhom jiżguraw li l-operazzjonijiet kollha ta' pproċessar tad-data li jirriżultaw minn aċċess għall-VIS għal konsultazzjoni skond din id-Deċiżjoni huma rreġistrati għall-finijiet ta' verifika jekk it-tfittxija tkunx ammissibbli jew le, għall-fini ta' monitoraġġ tal-leġittimità ta' l-ipproċessar tad-data, għall-awto-monitoraġġ, waqt li jkun żgurat il-funzjonament tajjeb tas-sistema, l-integrità u s-sigurtà tad-data.
   Dawn ir-reġistri għandhom juru:

               (a)

               il-fini eżatt għall-aċċess għall-konsultazzjoni msemmi fl-Artikolu 5(1)(a), inkluża l-forma konċernata ta' offiża terroristika jew offiża kriminali serja oħra, u għall-Europol, il-fini eżatt għall-aċċess għall-konsultazzjoni msemmi fl-Artikolu 7(1);

               (b)

               ir-referenza rispettiva tal-fajl nazzjonali;

               (ċ)

               id-data u l-ħin eżatt ta' aċċess;

               (d)

               fejn japplika, li sar użu mill-proċedura msemmija fl-Artikolu 4(2);

               (e)

               id-data użata għall-konsultazzjoni;

               (f)

               it-tip ta' data kkonsultata;

               (g)

               skond ir-regoli nazzjonali jew ir-regoli tal-Konvenzjoni ta' l-Europol il-marka ta' identifikazzjoni ta' l-uffiċjal li wettaq it-tfittxija u ta' l-uffiċjal li ordna t-tfittxija jew il-forniment.

         2.   Reġistri li fihom data personali għandhom jintużaw biss għall-monitoraġġ tal-protezzjoni tad-data tal-legalità ta' l-ipproċessar ta' data kif ukoll sabiex jiżguraw is-sigurtà tad-data. Tali reġistri li fihom data ta' natura mhux personali biss jistgħu jintużaw għall-monitoraġġ u l-evalwazzjoni msemmija fl-Artikolu 17.
   3.   Dawn ir-reġistri għandhom jiġu protetti b'miżuri xierqa kontra aċċess mhux awtorizzat u abbuż u jitħassru wara perijodu ta' sena wara li l-perijodu ta' żamma msemmi fl-Artikolu 20(1) tar-Regolament (KE) Nru 767/2008 ikun skada, sakemm m'humiex meħtieġa għall-proċeduri ta' monitoraġġ imsemmija fil-paragrafu 2 ta' dan l-Artikolu li jkunu diġà bdew.
   Artikolu 17
   Monitoraġġ u evalwazzjoni
   1.   L-Awtorità ta' Tmexxija msemmija fir-Regolament (KE) Nru 767*/2008għandha tiżgura li hemm sistemi fis-seħħ sabiex jimmonitorjaw il-funzjonament tal-VIS skond din id-Deċiżjoni kontra objettivi, fit-termini ta' riżultati, kost-effettività, sigurtà u kwalità tas-servizz.
   2.   Għall-fini ta' manutenzjoni teknika, l-Awtorità ta' Tmexxija għandu jkollha aċċess għall-informazzjoni meħtieġa relatata ma' l-operazzjonijiet ta' proċessar imwettqa fil-VIS.
   3.   Sentejn wara li l-VIS tibda topera u kull sentejn wara dan, l-Awtorità ta' Tmexxija għandha tippreżenta rapport lill-Parlament Ewropew, lill-Kunsill u lill-Kummissjoni dwar il-funzjonament tekniku tal-VIS skond din id-Deċiżjoni. Dak ir-rapport għandu jinkludi informazzjoni dwar il-prestazzjoni tal-VIS skond indikaturi kwantitattivi definiti minn qabel mill-Kummissjoni, u b'mod partikolari dwar il-ħtieġa u l-użu magħmul ta' l-Artikolu 4(2).
   4.   Tliet snin wara li l-VIS tibda topera u kull erba' snin wara dan, il-Kummissjoni għandha twettaq evalwazzjoni globali tal-VIS skond din id-Deċiżjoni. Din l-evalwazzjoni għandha tinkludi eżami tar-riżultati miksuba meta mqabbla ma' l-objettivi u valutazzjoni tal-validità kontinwa tar-raġuni sottostanti għal din id-Deċiżjoni, l-applikazzjoni ta' din id-Deċiżjoni rigward il-VIS, is-sigurtà tal-VIS u kwalunkwe implikazzjoni għal operazzjonijiet futuri. Il-Kummissjoni għandha tittrasmetti r-rapport ta' evalwazzjoni lill-Parlament Ewropew u lill-Kunsill.
   5.   L-Istat Membri u l-Europol għandhom jipprovdu lill-Awtorità ta' Tmexxija u lill-Kummissjoni l-informazzjoni meħtieġa biex tabbozza r-rapporti msemmijin fil-paragrafu 2 u 3. Din l-informazzjoni ma għandhiex tipperikola l-metodi ta' ħidma u lanqas tinkludi informazzjoni li tiżvela s-sorsi, il-membri tal-persunal jew l-investigazzjonijiet ta' l-awtoritajiet maħturin.
   6.   L-Awtorità ta' Tmexxija għandha tipprovdi lill-Kummissjoni bl-informazzjoni meħtieġa biex tipproduċi l-evalwazzjonijiet ġenerali msemmijin fil-paragrafu 4.
   7.   Matul il-perijodu transitorju qabel ma l-Awtorità ta' Tmexxija tassumi r-responsabbiltajiet tagħha, il-Kummissjoni għandha tkun responsabbli għall-produzzjoni u l-preżentazzjoni tar-rapporti msemmijin fil-paragrafu 3.
   Artikolu 18
   Dħul fis-seħħ u data ta' applikazzjoni
   1.   Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.
   2.   Din id-Deċiżjoni għandha tieħu effett minn data li trid tiġi determinata mill-Kunsill ladarba l-Kummissjoni tkun għarrfet lill-Kunsill li r-Regolament (KE) Nru 767/2008 ikun daħal fis-seħħ u hu applikabbli bis-sħiħ.

      Is-Segretarjat Ġenerali tal-Kunsill għandu jippubblika d-data fil-Ġurnal Uffiċjali ta' l-Unjoni Ewropea.
      Magħmul fil-Lussemburgu, 23 ta' Ġunju 2008.

            Għall-Kunsill

            Il-President

         I. JARC

      (1)  ĠU L 213, 15.6.2004, p. 5.

      (2)  ĠU C 316,27.11.1995,p.2, kif emendat l-aħħar mill-Protokoll li jemenda dik il-Konvenzjoni (ĠU C 2, 6.1.2004, p. 3.)

      (3)  Ara paġna 60 ta' dan il-Ġurnal Ufficjali

      (4)  ĠU L 190, 18.7.2002, p. 1.

      (5)  ĠU L 281, 23.11.1995, p. 31. Id-Direttiva bir-regolament (KE) 1832/2003 (ĠU L 284, 31.10.2003, p. 1).

      (6)  ĠU L 131, 1.6.2000, p. 43.

      (7)  ĠU L 64, 7.3.2002, p. 20.

      (8)  ĠU L 386, 18.12.2006, p. 89.

      (9)  ĠU L 176,10.7.1999, p. 36.

      (10)  Deċiżjoni 2004/849/KE tal-25 ta' Ottubru 2004 dwar l-iffirmar, f'isem l-Unjoni Ewropea, u dwar l-applikazzjoni proviżorja ta' ċerti dispożizzjonijiet tal-Ftehim bejn l-Unjoni Ewropea, il-Kommunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera ma' l-implimentazzjoni, l-applikazzjoni u l-iżvilupp ta' l-acquis ta' Schengen (ĠU L 368, 15.12.2004, p. 26).

      (11)  ĠU L 164, 22.6.2002, p. 3.


title: Deċiżjoni tal-Kummissjoni tal-25 ta’ Frar 2016 li twaqqaf Kumitat Xjentifiku, Tekniku u Ekonomiku għas-Sajd

text:
               26.2.2016

               MT

               Il-Ġurnal Uffiċjali tal-Unjoni Ewropea

               C 74/4

         DEĊIŻJONI TAL-KUMMISSJONI
   tal-25 ta’ Frar 2016
   li twaqqaf Kumitat Xjentifiku, Tekniku u Ekonomiku għas-Sajd
   (2016/C 74/05)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (1), u b’mod partikolari l-Artikolu 26 tiegħu,
   Billi:

               (1)

               L-Artikolu 43 tat-Trattat jagħti s-setgħa lill-Unjoni Ewropea u lill-Istati Membri li jistabbilixxu d-dispożizzjonijiet meħtieġa għall-kisba tal-objettivi tal-Politika Komuni tas-Sajd (PKS).

               (2)

               Bil-għan li tiġi implimentata l-politika tal-Unjoni fil-qasam tas-sajd u tal-akkwakultura, tenħtieġ l-assistenza ta’ esperti xjentifiċi bi kwalifiki għolja, b’mod partikolari fl-applikazzjoni tal-bijoloġija marina u tas-sajd, it-teknoloġija tal-irkaptu tas-sajd, l-ekonomija tas-sajd, il-governanza tas-sajd, l-effetti tas-sajd fuq l-ekosistemi, l-akkwakultura jew dixxiplini simili, jew fil-qasam tal-ġbir, il-ġestjoni u l-użu tad-dejta tas-sajd u tal-akkwakultura.

               (3)

               Għalhekk hemm bżonn li jitwaqqaf grupp ta’ esperti fil-qasam tas-sajd u tal-akkwakultura u li jiġu ddefiniti l-kompiti u l-istruttura tiegħu. Din l-għajnuna għandha tingħata minn Kumitat Xjentifiku, Tekniku u Ekonomiku għas-Sajd (STECF) imwaqqaf mill-Kummissjoni.

               (4)

               Il-Kummissjoni għandha tikkonsulta l-grupp tal-STECF sabiex tiżviluppa l-politika tal-PKS, fejn xieraq, dwar kwistjonijiet li għandhom x’jaqsmu mal-konservazzjoni u l-ġestjoni ta’ riżorsi ħajjin tal-baħar, inklużi l-kunsiderazzjonijiet bijoloġiċi, ekonomiċi, ambjentali, soċjali u tekniċi, f’konformità mal-Artikolu 26 tar-Regolament (UE) Nru 1380/2013. Il-pariri ta’ dan il-grupp għandhom ikunu bbażati fuq il-prinċipji tal-eċċellenza, tal-indipendenza, tal-imparzjalità u tat-trasparenza.

               (5)

               Il-grupp tal-STECF għandu jkun magħmul minn għadd xieraq ta’ membri biex jitwettqu l-kompiti meħtieġa. Il-membri tal-grupp iridu jkunu esperti indipendenti u speċjalizzati kkwalifikati ħafna, magħżula abbażi ta’ kriterji oġġettivi u permezz ta’ sejħa pubblika għall-applikazzjonijiet. Dawn jinħatru fil-kapaċità personali tagħhom u jipprovdu lill-Kummissjoni b’opinjonijiet li huma meħtieġa għall-implimentazzjoni tal-Politika Komuni tas-Sajd. Huwa essenzjali li l-grupp jagħmel l-aħjar użu tal-għarfien espert estern minn ġewwa u minn barra l-Unjoni kif meħtieġ biex jinstabu tweġibiet għal mistoqsijiet speċifiċi.

               (6)

               Il-Kummissjoni ma tistax tikseb għal kollox l-objettivi tal-politika tal-Unjoni għall-konservazzjoni u l-isfruttament sostenibbli tar-riżorsi tas-sajd mingħajr il-kontribuzzjonijiet sostanzjali speċifi tal-grupp tal-STECF. Hemm bżonn li t-teħid tad-deċiżjonijiet fil-Politika Komuni tas-Sajd ikun ibbażat fuq l-aqwa pariri xjentifiċi disponibbli. Sabiex jissodisfaw dan ir-rekwiżit, il-proposti ta’ politika tal-Kummissjoni għandhom ikunu bbażati fuq l-aħjar xjenza disponibbli. Il-grupp tal-STECF jevalwa u jipprovdi l-aktar informazzjoni xjentifika aġġornata disponibbli biex lill-Kummissjoni jagħtiha pariri xjentifiċi sodi u f’waqthom ibbażati fuq l-evidenza għall-implimentazzjoni u għall-monitoraġġ tal-Politika Komuni tas-Sajd tal-UE. Il-parir tal-STECF huwa meħtieġ b’mod espliċitu u fost l-oħrajn skont l-Artikoli 2(5a); 3(c), 6(2), 9(1, 5), 10(2a u 3), 11(3), 15(4(b) u 5(c)) 18(2, 3 u 5), 28 (2a), 29(2 u 4), 31(4) tar-Regolament (UE) Nru 1380/2013. Il-parir tal-STECF huwa previst ukoll fi pjanijiet ta’ ġestjoni pluriennali, miżuri relatati mal-obbligi tal-ħatt, ġestjoni tas-sajd imħallat, il-pożizzjoni tal-Unjoni f’organizzazzjonijiet internazzjonali tas-sajd kif ukoll ftehimiet ta’ sħubija dwar is-sajd sostenibbli ma’ pajjiżi terzi. Għalhekk, dawn l-esperti indipendenti għandhom jirċievu allowances speċjali li huma apparti mir-rimborż tal-ispejjeż. Dawn l-allowances għandhom ikunu proporzjonali għal kompiti partikolari attribwiti lilhom u f’konformità ma’ standards internazzjonali.

               (7)

               Ir-rekwiżit għall-provvediment tal-aqwa pariri xjentifiċi disponibbli japplika wkoll għar-responsabbiltajiet tal-membri tal-grupp tal-STECF li jagħti appoġġ lis-servizzi tal-Kummissjoni billi jipprovdi kontribut xjentifiku fil-laqgħat reġjonali kif ukoll dawk internazzjonali li huma parti mill-proċess leġiżlattiv skont l-Artikolu 18 tar-Regolament (UE) Nru 1380/2013, fejn, abbażi tar-riżultati ta’ dawn il-laqgħat, l-Istati Membri jipprovdu lill-Kummissjoni b’rakkomandazzjonijiet konġunti bbażati fuq l-aħjar parir xjentifiku disponibbli, li jservi bħala bażi għall-adozzjoni ta’ atti delegati jew ta’ implimentazzjoni. Il-Kummissjoni hija responsabbli għall-iffaċilitar tal-kooperazzjoni bejn l-Istati Membri u l-korpi xjentifiċi rilevanti, li fosthom l-STECF għandu rwol predominanti. Għaldaqstant, ix-xogħol tal-grupp tal-STECF jikkontribwixxi b’mod effettiv lejn il-ksib tal-għanijiet tal-Politika Komuni tas-Sajd.

               (8)

               Għandhom jiġu stabbiliti regoli dwar id-divulgazzjoni ta’ informazzjoni mill-membri tal-grupp.

               (9)

               Id-dejta personali għandha tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill (2).

               (10)

               Il-membri tal-grupp li kienu maħtura qabel għandhom jibqgħu fil-kariga tagħhom sakemm jinħatru membri ġodda.

               (11)

               Id-Deċiżjoni tal-Kummissjoni 2005/629/KE (3) titħassar,

         IDDEĊIDIET KIF ĠEJ:
   Artikolu 1
   Suġġett
   B’dan qed jiġi stabbilit Kumitat Xjentifiku, Tekniku u Ekonomiku għas-Sajd, minn hawn ‘il quddiem imsejjaħ “il-grupp”, jew il-“grupp tal-STECF”.
   Artikolu 2
   Kompiti
   Fil-qasam tal-konservazzjoni u tal-ġestjoni tar-riżorsi ħajjin tal-baħar, inklużi kunsiderazzjonijiet bijoloġiċi, ekonomiċi, ambjentali, soċjali u tekniċi, il-kompitu tal-grupp huwa li:

               (a)

               jassisti lill-Kummissjoni fil-preparazzjoni ta’ proposti leġiżlattivi, atti delegati jew inizjattivi ta’ politika.

               (b)

               jimmonitorja l-evoluzzjoni tal-politika u joħloq skambju ta’ esperjenza u ta’ prattika tajba.

         Artikolu 3
   Konsultazzjoni
   1.   Il-Kummissjoni tista’ tikkonsulta l-grupp dwar kwalunkwe suġġett li għandu x’jaqsam mal-bijoloġija marina u tas-sajd, mat-teknoloġija tal-irkaptu tas-sajd, mal-ekonomija tas-sajd, mal-governanza tas-sajd, mal-effetti tas-sajd fuq l-ekosistemi, mal-akkwakultura jew ma’ dixxiplini simili. Il-Kummissjoni tista’ teħtieġ l-adozzjoni ta’ opinjoni ta’ dan it-tip fi żmien perjodu definit. Bi qbil mas-servizzi tal-Kummissjoni, il-grupp jista’ wkoll jipprovdi opinjonijiet fuq inizjattiva tiegħu stess lill-Kummissjoni dwar kwistjonijiet ta’ dan it-tip.
   2.   Il-president tal-grupp jista’ jagħti parir lill-Kummissjoni biex tikkonsulta lill-grupp dwar kwistjonijiet speċifiċi individwali.
   Artikolu 4
   Kompożizzjoni-Ħatra
   1.   Il-grupp għandu jkun kompost minn mhux inqas minn 30 membru u minn mhux aktar minn 35 membru.
   2.   Il-membri għandhom ikunu individwi li jinħatru f’kapaċità personali. Il-membri għandhom jaġixxu b’mod indipendenti u fl-interess pubbliku.
   3.   Il-membri għandhom jinħatru mid-Direttur Ġenerali tad-DĠ Affarijiet Marittimi u Sajd minn fost esperti li huma kompetenti fl-oqsma msemmija fl-Artikolu 2 u fl-Artikolu 3(1) u li wieġbu għas-sejħa għall-applikazzjonijiet. Il-ħatra trid tinkludi d-data ta’ meta l-membri jridu jibdew il-mandat tagħhom. Meta tiddefinixxi l-kompożizzjoni tal-grupp, il-Kummissjoni għandha timmira li tiżgura, sa fejn huwa possibbli, bilanċ bejn is-sessi u distribuzzjoni ġeografika bbilanċjata li tirrifletti d-diversità tas-settur tas-sajd u tal-akkwakultura fl-Unjoni, b’kont meħud tal-eżitu tal-proċedura tal-għażla.
   4.   Il-membri jinħatru għal perjodu ta’ tliet snin. Huma jibqgħu fil-kariga sa tmiem il-mandat tagħhom sakemm ma jiġux sostitwiti skont il-paragrafu 6. Il-mandat tagħhom jista’ jiġġedded. F’każ li s-sostituzzjoni jew it-tiġdid tal-membri tal-grupp ma jkunux saru fid-data tal-iskadenza tal-perjodu ta’ tliet snin, il-membri tal-grupp għandhom jibqgħu fil-kariga tagħhom sakemm jiġu sostitwiti jew sakemm isir it-tiġdid.
   5.   Kandidati idonei li ma jinħatrux jistgħu jiġu inklużi fuq lista’ ta’ riżerva ikkompilata mill-Kummissjoni. Il-lista ta’ riżerva tista’ tintuża mill-Kummissjoni biex jiġu sostitwiti l-membri li jitilqu mill-grupp f’konformità mal-paragrafu 6 ta’ dan l-Artikolu. Il-Kummissjoni għandha tistaqsi lill-applikanti għall-kunsens tagħhom qabel ma tinkludihom fuq il-lista. Persuni maħtura bħala sostituzzjonijiet għandhom jinħatru f’konformità mal-istess kundizzjonijiet applikabbli għall-membri.
   6.   Il-membri li ma għadhomx kapaċi jikkontribwixxu b’mod effettiv fid-deliberazzjonijiet tal-grupp, li jirriżenjaw jew li ma jikkonformawx mal-kundizzjonijiet stabbiliti fil-paragrafu 3 ta’ dan l-Artikolu jew l-Artikolu 339 tat-Trattat jistgħu jiġu ssostitwiti għall-kumplament tal-perjodu taż-żmien tal-mandat tagħhom.
   7.   L-ismijiet tal-membri għandhom jiġu ppubblikati fir-Reġistru tal-gruppi ta’ esperti u entitajiet simili oħra tal-Kummissjoni (“ir-Reġistru”) (4).
   8.   Id-dejta personali tinġabar, tiġi proċessata u ppubblikata skont ir-Regolament (KE) Nru 45/2001.
   Artikolu 5
   Indipendenza
   1.   Esperti li japplikaw biex jiġu maħtura bħala membri tal-grupp tal-STECF għandhom jiddivulgaw kull ċirkostanza li tista’ tikkomprometti jew li hija perċepita b’mod raġonevoli li tikkomprometti l-kapaċità tal-esperti li jaġixxu b’mod indipendenti u fl-interess pubbliku meta jagħtu l-pariri lill-Kummissjoni, inkluż kull ċirkostanza rilevanti relatata mal-familjari tagħhom. B’mod partikolari, is-servizzi tal-Kummissjoni għandhom jeħtieġu li dawk l-esperti jippreżentaw dikjarazzjoni ta’ interessi (“il-formola DOI”) u curriculum vitae, bħala parti mill-proċedura tal-applikazzjoni. Il-formola DOI għandha tikkonsisti f’sensiela ta’ mistoqsijiet li jitolbu lill-esperti jiddivulgaw kull interess rilevanti għas-suġġett tal-ħidma li huma jkunu se jwettqu. Il-preżentazzjoni tal-formola DOI mimlija b’mod xieraq hija meħtieġa sabiex individwu jkun jista’ jinħatar membru tal-grupp. Id-dikjarazzjonijiet ta’ interess għandhom ikunu disponibbli pubblikament, sakemm l-esperti kkonċernati huma membri tal-grupp.
   2.   Jekk is-servizz responsabbli tal-Kummissjoni jikkonkludi li, fid-dawl tal-valutazzjoni tad-DOIs, ma jeżisti l-ebda kunflitt ta’ interess, l-espert ikkonċernat jista’ jinħatar f’kapaċità personali, sakemm hu jkollu/hi jkollha l-għarfien espert meħtieġ.
   3.   Il-membri huma obbligati jinfurmaw lis-servizzi kompetenti tal-Kummissjoni hekk kif ikun hemm bidla fl-informazzjoni mogħtija qabel, f’liema każ huma jkunu meħtieġa jippreżentaw immedjatament il-formola DOI mimlija mill-ġdid fejn jiġu deskritti l-bidliet rilevanti.
   Artikolu 6
   Ħidma
   1.   Il-grupp tal-STECF għandu jeleġġi president u żewġ viċi presidenti minn fost il-membri tiegħu permezz ta’ maġġoranza sempliċi għal perjodu ta’ tliet snin. Il-president u l-viċi presidenti tal-grupp ma jistgħux jiġu eletti għall-istess pożizzjoni għal iktar minn żewġ perjodi konsekuttivi.
   2.   Il-president tal-grupp jista’ jaħtar relaturi minn fost il-membri tal-grupp. Għal kwistjonijiet partikolarment komplessi ta’ natura multi dixxiplinarja, jista’ jiġi nominat aktar minn relatur wieħed.
   3.   Is-servizzi tal-Kummissjoni jistgħu jistiednu esperti minn barra l-grupp li jkollhom kompetenza speċifika f’suġġett li jkun fuq l-aġenda biex jieħdu sehem fil-ħidma tal-grupp jew tas-sottogrupp fuq bażi ad hoc (esperti esterni).
   4.   Bi qbil mas-servizzi tal-Kummissjoni, il-grupp tal-STECF jista’ jistabbilixxi sottogruppi biex jeżaminaw kwistjonijiet speċifiċi abbażi tat-termini ta’ referenza definiti mill-Kummisjjoni. Is-sottogruppi għandhom jikkonsistu f’mill-anqas żewġ membri tal-grupp u minn esperti esterni. Is-sottogruppi għandhom jirrappurtaw lill-grupp f’perjodu ta’ żmien stabbilit skont dawk it-termini ta’ referenza. Sottogruppi ta’ dan it-tip għandhom jiġu xolti malli jwettqu l-mandat tagħhom.
   5.   Il-Kummissjoni għandha tipprovdi s-segretarjat għall-grupp u għas-sottogruppi tiegħu. Is-Segretarjat huwa responsabbli mill-provvediment tal-appoġġ tekniku u amministrattiv u mill-koordinazzjoni għall-iffaċilitar tal-funzjonament effiċjenti tal-grupp u għall-organizzazzjoni tal-laqgħat tas-sottogruppi tiegħu. Fejn meħtieġ, is-Segretarjat għandu jikkoordina l-attivitajiet tal-grupp u tas-sottogruppi tiegħu ma’ dawk ta’ korpi tal-Unjoni Ewropea u internazzjonali oħrajn. Rappreżentanti tal-Kummissjoni li għandhom interess fil-proċedimenti jistgħu jattendu għal-laqgħat tal-grupp u tas-sottogruppi tiegħu. Bi prinċipju, il-laqgħat tal-grupp ta’ esperti u tas-sottogruppi tiegħu għandhom isiru f’bini tal-Kummissjoni.
   6.   Id-dokumenti rilevanti kollha bħalma huma l-aġendi, il-minuti u s-sottomissjonijiet tal-parteċipanti għandhom ikunu disponibbli fir-Reġistru jew permezz ta’ ħolqa mir-Reġistru għal sit web apposta, fejn tkun tista’ tinstab l-informazzjoni. L-aċċess għal siti elettroniċi apposta m’għandux jiġi mxekkel b’xi reġistrazzjoni tal-utent jew xi restrizzjoni oħra. Għandhom jiġu previsti eċċezzjonijiet għall-pubblikazzjoni ta’ dokument meta d-divulgazzjoni tiegħu ddgħajjef il-ħarsien ta’ interess pubbliku jew privat kif iddefinit fl-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (5).
   7.   Il-grupp għandu jadotta r-regoli ta’ proċedura tiegħu abbażi tar-regoli standard ta’ proċedura għall-gruppi ta’ esperti.
   Artikolu 7
   Kunfidenzjalità
   1.   Il-membri tal-grupp tal-STECF kif ukoll l-esperti esterni għandhom jikkonformaw mal-obbligi tas-segretezza professjonali stabbiliti mit-Trattati u r-regoli tal-implimentazzjoni tagħhom, kif ukoll mar-regoli tal-Kummissjoni dwar is-sigurtà relatata mal-protezzjoni tal-informazzjoni klassifikata tal-UE, stabbiliti fl-Anness tad-Deċiżjonijiet tal-Kummissjoni (UE, Euratom) 2015/443 (6) u 2015/444 (7). Fil-każ li dawn l-obbligi ma jiġux irrispettati, il-Kummissjoni tista’ tieħu l-miżuri xierqa kollha.
   2.   Id-deliberazzjonijiet tal-grupp huma kunfidenzjali. Bi ftehim mas-servizzi tal-Kummissjoni, il-grupp jista’, b’maġġoranza sempliċi tal-membri tiegħu, jiddeċiedi li jiftaħ id-deliberazzjonijiet tiegħu għall-pubbliku.
   Artikolu 8
   Rimborżi u allowances speċjali
   1.   Il-membri tal-grupp tal-STECF u l-esperti esterni huma intitolati għal allowances speċjali għall-ħidma preparatorja u/jew il-parteċipazzjoni tagħhom fl-attivitajiet tal-grupp u laqgħat esterni relatati, kif stabbilit fl-Anness.
   2.   L-ispejjeż tal-ivvjaġġar u tas-sussistenza mġarrba mill-membri tal-grupp u mill-esperti esterni permezz tal-parteċipazzjoni fil-laqgħat tal-grupp jew tas-sottogruppi u fil-laqgħat esterni relatati għandhom jiġu rimborżati mill-Kummissjoni skont id-dispożizzjonijiet fis-seħħ fi ħdan il-Kummissjoni.
   3.   Dawk l-ispejjeż jitħallsu lura fil-limiti tal-approprjazzjonijiet disponibbli, allokati skont il-proċedura annwali għall-allokazzjoni tar-riżorsi.
   Artikolu 9
   Dispożizzjonijiet tranżitorji
   Il-membri tal-grupp tal-STECF, maħtura skont l-Artikolu 4 tad-Deċiżjoni 2005/629/KE, għandhom jibqgħu fil-kariga tagħhom bħala membri tal-kumitat stabbilit b’din id-Deċiżjoni sakemm il-membri l-ġodda tal-grupp jinħatru f’konformità mal-Artikolu 4 ta’ din id-Deċiżjoni. Id-dispożizzjonijiet ta’ din id-Deċiżjoni japplikaw għalihom.
   Artikolu 10
   Tħassir
   Id-Deċiżjoni 2005/629/KE hija mħassra.

      Magħmul fi Brussell, il-25 ta’ Frar 2016.

            Għall-Kummissjoni

         Karmenu VELLA

            Membru tal-Kummissjoni

      (1)  ĠU L 354, 28.12.2013, p. 22.

      (2)  Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-moviment liberu ta’ dik id-data (ĠU L 8, 12.1.2001, p. 1).

      (3)  Deċiżjoni tal-Kummissjoni 2005/629/KE tas-26 ta’ Awwissu 2005 dwar it-twaqqif ta’ Kumitat Xjentifiku, Tekniku u Ekonomiku għas-Sajd (ĠU L 225, 31.8.2005, p. 18).

      (4)  Membri li ma jixtiqux li isimhom jiġi divulgat jistgħu japplikaw għal deroga minn din ir-regola. It-talba li ma jiġix divulgat l-isem ta’ membru ta’ grupp ta’ esperti għandha tiġi meqjusa bħala ġġustifikata kull meta l-pubblikazzjoni tista’ tipperikola s-sigurtà tiegħu jew tippreġudika b’mod mhux xieraq il-privatezza tiegħu.

      (5)  Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43). Dawn l-eċċezzjonijiet huma maħsuba biex iħarsu s-sigurtà pubblika, l-affarijiet militari, ir-relazzjonijiet internazzjonali, il-politika finanzjarja, monetarja jew ekonomika, il-privatezza u l-integrità tal-individwu, l-interessi kummerċjali, il-proċeduri fil-qorti u l-pariri legali, l-ispezzjonijiet/l-investigazzjonijiet/l-awditi u l-proċess tat-teħid tad-deċiżjonijiet tal-istituzzjoni.

      (6)  Id-Deċiżjoni tal-Kummissjoni (UE, Euratom) 2015/443 tat-13 ta’ Marzu 2015 dwar is-Sigurtà fil-Kummissjoni (ĠU L 72, 17.3.2015, p. 41).

      (7)  Id-Deċiżjoni tal-Kummissjoni (UE, Euratom) 2015/444 tat-13 ta’ Marzu 2015 dwar ir-regoli tas-sigurtà għall-protezzjoni ta’ informazzjoni klassifikata tal-UE (ĠU L 72, 17.3.2015, p. 53).

      ANNESS
      Allowances speċjali

                  (1)

                  Il-membri tal-grupp u l-esperti esterni huma intitolati għal allowance speċjali li tikkumpensahom għall-parteċipazzjoni tagħhom personalment jew mill-bogħod (proċedura bil-miktub) fil-laqgħat tal-grupp. L-allowance speċjali tammonta għal massimu ta’ EUR 450 fil-forma ta’ unità ta’ spiża ta’ kuljum għal kull jum sħiħ ta’ xogħol kif speċifikat fit-tabella ta’ hawn taħt. Il-kumpens totali għandu jiġi kkalkulat u arrotondit ‘il fuq għall-ammont li jikkorrispondi mal-eqreb nofs jum ta’ xogħol.

                              EUR għal kull jum sħiħ (1)

                              Laqgħat plenarji tal-grupp

                              Sottogruppi

                              President

                              450

                              450

                              Viċi President

                              450

                              450

                              Membri tal-Grupp

                              300

                              300

                              Espert estern

                              300

                              300

                  (2)

                  Il-membri tal-grupp huma intitolati għal allowance speċjali meta jagħmlu x-xogħol ta’ relatur bħala kumpens għall-ħidma mwettqa f’attivitajiet bħalma huma t-tħejjija u l-finalizzazzjoni tal-kontribut għar-rapport tal-grupp jew tas-sottogrupp li huma jwettqu barra l-ħin tal-laqgħa. Din l-allowance speċjali hija ekwivalenti għal jum sħiħ ta’ xogħol u tammonta għal EUR 450.

                  (3)

                  Il-membri tal-Grupp u l-esperti esterni huma intitolati għal allowance speċjali meta jagħmlu x-xogħol ta’ relatur billi jfasslu rapporti xjentifiċi (sommarji, inkjesti u informazzjoni ġenerali) bi tħejjija għal-laqgħat tal-grupp jew tas-sottogrupp; jew li jiktbu r-rapport tal-grupp jew tas-sottogrupp wara l-laqgħat.

                  (4)

                  Il-president huwa intitolat għal allowance speċjali għas-sorveljanza xjentifika u għall-organizzazzjoni ta’ xogħol tal-grupp li huwa jwettaq barra l-ħin tal-plenarja tal-grupp.
                  Meta l-Kummissjoni titlob ħidma preparatorja li tikkonsisti b’mod partikolari fit-tfassil tar-rapporti jew tal-opinjonijiet tal-grupp jew tas-sottogrupp u f’analiżijiet li jissostanzjaw il-valutazzjoni tal-impatt jew superviżjoni xjentifika, hija tispeċifika l-kompiti li jridu jsiru u ż-żmien li fih għandhom jitwettqu. Il-kalkolu tal-għadd ta’ jiem ta’ xogħol jiddependi b’mod partikolari mill-ammont ta’ xogħol relatat mal-kumplessità tal-kwistjoni u mit-tul ta’ żmien meħtieġ biex jitlestew il-kompiti minħabba l-ammont u l-aċċessibilità tad-dejta u tal-letteratura xjentifika u l-informazzjoni li trid tinġabar u tkun ipproċessata. L-għadd indikattiv ta’ jiem ta’ xogħol mogħti hawn taħt għalhekk jista’ jkun hemm deroga minnu biss f’każijiet eċċezzjonali u li huma debitament sostanzjati:

                              L-għadd indikattiv ta’ ġranet ta’ xogħol

                              It-tip ta’ kompiti mitluba

                              1-10 ijiem

                              Ix-xogħol ta’ tħejjija (ir-rapporti xjentifiċi, ir-riċerka, l-analiżijiet li jissostanzjaw il-valutazzjoni tal-impatt)

                              4-6 ijiem

                              Ir-rapport li jsegwi l-laqgħa tal-grupp jew tas-sottogrupp, l-opinjoni tal-STECF

                              10-30 jum

                              Is-sorveljanza xjentifika u l-organizzazzjoni tax-xogħol tal-grupp imwettqa barra l-ħin tal-laqgħat plenarji tal-grupp, b’mod partikolari biex jingħataw pariri lill-Kummissjoni dwar l-ippjanar xjentifiku ġenerali, dwar il-mobilizzazzjoni ta’ esperti esterni, dwar id-definizzjoni ta’ termini ta’ referenza għar-rapporti xjentifiċi kif ukoll għal-laqgħat tas-sottogrupp u tal-grupp, biex jiġi żgurat li d-dejta eżistenti u r-riċerka xjentifika huma disponibbli, għall-kollegament ma’ korpi konsultattivi u ma’ partijiet interessati oħra u mas-servizzi tal-Kummissjoni (kemm mad-DĠ MARE u mad-Direttorati Ġenerali l-oħra u mal-JRC)

                        L-esperti li jagħmlu x-xogħol ta’ relatur biex jipprovdu rapporti xjentifiċi bi tħejjija għal-laqgħat tal-grupp jew tas-sottogrupp; jew biex jiktbu r-rapport tal-grupp jew tas-sottogrupp wara l-laqgħat u l-Presidenza għas-sorveljanza xjentifika u l-organizzazzjoni tal-ħidma tal-grupp barra l-ħin tal-plenarja tal-grupp se jitħallsu l-ammont ta’ EUR 450 fil-forma ta’ unità ta’ spiża ta’ kuljum għal kull jum sħiħ ta’ xogħol.

                  (5)

                  F’konformità mal-Artikolu 18 tar-Regolament 1380/2013 dwar il-Politika Komuni tas-Sajd, il-membri tal-grupp jistgħu jappoġġjaw is-Servizzi tal-Kummissjoni billi jipparteċipaw fil-kapaċità tagħhom ta’ Membri tal-Grupp f’laqgħat reġjonali kif ukoll f’kuntest internazzjonali. Huma intitolati għal allowance speċjali ta’ EUR 300 fil-forma ta’ unità ta’ spiża ta’ kuljum għal kull jum sħiħ ta’ xogħol. Il-parteċipazzjoni hija soġġetta għal awtorizzazzjoni minn qabel mis-servizzi tal-Kummissjoni u l-iżborż huwa soġġett għal verifika ex-post ta’ attendenza mis-servizzi tal-Kummissjoni.

                  (6)

                  L-allowance speċjali totali mogħtija lil membru tal-grupp jew espert estern għal kull jum qatt ma tistax tkun ta’ aktar minn EUR 450, f’konformità mad-Deċiżjoni tal-Kummissjoni C(2014) 2220.

         (1)  Jekk il-parteċipazzjoni sseħħ biss filgħodu jew inkella biss wara nofsinhar, l-allowance tkun ta’ 50 % tal-allowance ta’ jum sħiħ.